PH-BN tabur fitnah terhadap PN, gentar sokongan rakyat: Muhyiddin

Gabungan kerajaan Pakatan Harapan (PH)-Barisan Nasional (BN) semakin takut dengan sokongan yang diberikan rakyat kepada Perikatan Nasional (PN) sehingga kini mereka berterusan menabur pelbagai fitnah, khususnya terhadap Bersatu.

Pengerusi PN Tan Sri Muhyiddin Yassin berkata gabungan PH-BN semakin gentar menghadapi PN menjelang pilihan raya negeri (PRN) di enam negeri dalam tempoh beberapa bulan akan datang.

Oleh itu, beliau yang juga Presiden Bersatu berkata kerajaan PH-BN terus melakukan pembunuhan karakter terhadap PN dan beliau sendiri dengan melemparkan pelbagai tohmahan jahat tidak berasas dan fitnah.

Menurutnya tohmahan itu dimulakan dengan dakwaan Perdana Menteri (PM) yang juga Menteri Kewangan dan Pengerusi PH Datuk Seri Anwar Ibrahim berhubung penyelewengan sebanyak RM600 bilion ketika Kerajaan PN memerintah dan beliau menjadi PM.

“Kenyataan itu jelas palsu apabila mantan Menteri Kewangan kerajaan PN, Tengku Datuk Seri Utama Zafrul Tengku Abdul Aziz, mengesahkan bahawa segala perbelanjaan yang melibatkan 8 Pakej Rangsangan Ekonomi diurus secara telus.

“Tengku Zafrul kini adalah Menteri Perdagangan Antarabangsa dan Industri dalam kabinet kerajaan PH-BN,” katanya dalam kenyataan hari ini (10 Januari 2023) sebagai mengulas beberapa tohmahan terbaharu daripada kerajaan PH-BN kebelakangan ini.

Baca kenyataan penuh Tan Sri Muhyiddin Yassin

Bagaimanapun, setelah siasatan dan penjelasan dibuat, kini katanya tohmahan dilemparkan kepada beliau dan Bersatu tertumpu pula kepada dakwaan penyelewengan dana berjumlah RM92.5 bilion, kononnya beliau mengarahkan individu tertentu mengutip tiga hingga lima peratus komisen daripada dana itu dan dimasukkan ke dalam akaun Bersatu.

“Jadi, atas andaian ini mereka memfitnah kononnya BERSATU mempunyai dana pilihanraya berjumlah RM4.5 bilion yang digunakan semasa PRU-15.

“Kerana itulah PN dikatakan berbelanja besar dan mewah semasa PRU-15 yang lalu sehingga ada pemimpin politik BN menuduh PN membeli undi untuk menang,” katanya merujuk dakwaan Presiden UMNO Datuk Seri Ahmad Zahid Hamidi semalam yang mendakwa PN menggunakan wang untuk membeli undi hingga BN kalah teruk dalam PRU lalu.

Muhyiddin yang juga Ahli Parlimen Pagoh turut mempersoalkan motif PH-BN yang hampir setiap hari melemparkan tuduhan terhadap PN dan secara berterusan melakukan witch-hunting.

“Yang terkini, penahanan reman Timbalan Ketua Bahagian Bersatu Segambut untuk tujuan siasatan berkaitan dakwaan penyelewengan dana RM92.5 bilion juga dikaitkan dengan saya.

“Jawapannya mudah. PH-BN takut dengan bayang-bayang mereka sendiri. Mereka gelisah melihat PN mendapat sokongan sekurang-kurangnya 62% orang Melayu dan Bumiputera dalam PRU-15.

“Dengan tindakan BN bergabung dengan PH, sokongan kepada gabungan yang terbentuk atas pembohongan kepada pengundi ini akan lebih merosot, sepertimana yang terbukti dalam PRK Padang Serai dan PRK Tioman,” tambahnya.

Muhyiddin juga tidak menolak kemungkinan tohmahan penyelewengan RM600 bilion direka supaya tindakan undang-undang terhadap Bersatu dapat diambil dengan tujuan untuk melemahkan jentera pentadbiran parti sehingga sukar menghadapi PRN akan datang.

“Saya yakin siasatan SPRM setakat ini akan mendapati bahawa tohmahan terdapat RM4.5 bilion dalam akaun Bersatu atau akaun saya adalah palsu. Saya tidak pernah mengambil walau satu sen pun wang yang bukan hak saya.

“Sehubungan itu, Bersatu akan memberikan kerjasama sepenuhnya kepada SPRM dalam menjalankan siasatan.

“Jadi, janganlah reka cerita palsu dan menabur fitnah kononnya Bersatu mempunyai dana berbilion ringgit semata-mata untuk mencemarkan imej Bersatu dan PN,” katanya.


Bukit Aman rampas syabu bernilai RM50 juta: Laporan

Pasukan Tindakan Khas Jabatan Siasatan Jenayah Narkotik (JSJN) Bukit Aman dilaporkan merampas satu tan dadah jenis syabu, dianggarkan bernilai sehingga RM50 juta, baru-baru ini.

Kejayaan membongkar kegiatan pengedaran dadah berskala besar itu dilakukan susulan rampasan syabu seberat lebih 350 kilogram (kg) di Ampang, Selangor, baru-baru ini, lapor Harian Metro.

Memetik sumber, akhbar itu melaporkan dadah berkenaan yang boleh mencapai harga pasaran sehingga RM60,000 sekilogram dirampas susulan penahanan tiga ‘jutawan’ dadah di Bentong, Pahang, kelmarin.

Menurut laporan itu sumber berkenaan berkata susulan kejayaan pertama itu, JSJN Bukit Aman meneruskan risikan sebelum menahan dua lelaki tempatan berusia 60-an di sebuah kedai makan di Kampung Bukit Tinggi, Bentong, Pahang, jam 7 malam kelmarin.

“Hasil dari soal siasat, suspek membawa polis ke sebuah rumah di Taman Anggerik, Bentong, Pahang yang dijadikan stor sindiket. Pemeriksaan polis di ruang tamu menemui lebih 97 plastik lut sinar berisi serbuk kristal disyaki syabu seberat lebih 97kg.

“Pemeriksaan lanjut menemui berpuluh-puluh lagi bungkusan berisi syabu dianggarkan seberat lebih 740kg. Semua syabu boleh menjangkau harga melebihi RM50 juta berdasarkan nilai pasaran semasa,” katanya.

Difahamkan hasil serbuan itu, polis turut menemui pistol model Glock, sepucuk senjata api tiruan dan sejumlah peluru hidup.

Menurut sumber itu semua syabu berkenaan kemudian dirampas dan dibawa ke Ibu Pejabat Polis Daerah (IPD) Bentong, Pahang.

“Difahamkan setakat ini, tiga individu ditahan reman di IPD Bentong untuk siasatan mengikut Seksyen 39B Akta Dadah Berbahaya 1952. Siasatan masih dilakukan polis bagi mengesan punca dadah syabu itu diperoleh sama ada diseludup dari negara jiran atau dikilangkan di makmal haram tempatan,” katanya.

Pada 3 Jun lalu, polis turut berjaya melumpuhkan dua sindiket penyeludupan dan pengedaran dadah menerusi tiga serbuan selain merampas 696kg dadah bernilai RM25.3 juta di Selangor dan Kedah.

Hasil operasi itu, polis merampas syabu 404.3kg, heroin (7.7kg) dan pil ekstasi (35.3kg) selain menahan empat suspek termasuk wanita berusia 25 hingga 39.

Manakala pada 25 April lalu, polis turut merampas 287kg dadah syabu bernilai RM10.3 juta dan menahan empat lelaki, termasuk dalang utama, seorang jurulatih renang hasil serbuan di Selangor dan Johor.


Perbicaraan tangguh, Najib hadir pengebumian jenazah bekas pegawai

Mahkamah Tinggi Kuala Lumpur menangguhkan perbicaraan kes bekas Perdana Menteri Datuk Seri Najib Razak pagi ini kerana menghadiri majlis pengebumian bekas pegawainya, dan akan disambung pada sebelah petang.

Perbicaraan Najib berhubung penyelewengan lebih RM2 bilion dana 1Malaysia Development Berhad (1MDB) pada mulanya dijadualkan disambung semula pagi ini, tetapi beliau tidak hadir ke mahkamah.

Peguam Najib, Wan Aizuddin Wan Mohammed memaklumkan kepada Hakim Datuk Collin Lawrence Sequerah mengenai dua permohonan anak guamnya.

“Saya ada dua permohonan untuk dibuat pagi ini, Yang Arif. Pertama, seperti yang dilihat oleh Yang Arif, anak guam saya tiada di mahkamah hari ini.

“Jadi permohonan pertama adalah untuk mendapatkan kebenaran Yang Arif agar kehadiran anak guam saya pagi ini diketepikan,” kata Wan Aizuddin.

Wan Aizuddin berkata bekas setiausaha sulit utama Najib, Tan Sri Ab Aziz Kassim meninggal dunia pagi ini dan akan dikebumikan hari ini.

“Individu ini sebenarnya atau lebih tepat adalah bekas ketua setiausaha kepada bekas timbalan perdana menteri dan perdana menteri ketika itu, anak guam saya Datuk Seri Najib, yang dimaklumkan kepada anak guam saya telah meninggal dunia awal pagi tadi dan disebabkan sifat hubungan itu, kerana bertahun-tahun berkhidmat, anak guam saya memohon kebenaran Yang Arif agar beliau tidak hadir pagi ini untuk menghadiri majlis pengebumian,” katanya.

Memetik laporan MalayMail, Wan Aizuddin berkata beliau dimaklumkan bahawa jenazah akan dimandikan sekitar jam 8.30 pagi, dengan solat jenazah pada 9.30 pagi, diikuti bacaan Yasin pada pukul 10.30 pagi dan pengebumian kira-kira 11.30 pagi.

Wan Aizuddin berkata Najib perlu membersihkan diri selepas menghadiri pengebumian itu sebelum boleh menghadiri perbicaraan kes 1MDB, demi keselamatan mereka yang hadir di mahkamah.

“Dalam keadaan itu, bolehkah saya memohon agar prosiding hari ini bermula kira-kira 2.30 petang selepas makan tengah hari, supaya beliau boleh mengendalikan urusan yang perlu diuruskan dan selepas itu kita boleh meneruskan seperti biasa,” katanya.

Timbalan Pendakwa Raya Ahmad Akram Gharib kemudian berkata pihak pendakwaan telah dimaklumkan mengenai perkara itu dan tidak mempunyai bantahan terhadap permohonan Najib berdasarkan alasan yang diberikan, tetapi berkata pihak pendakwaan akan menyerahkan kepada Mahkamah Tinggi untuk memutuskan bila perbicaraan akan disambung semula .

Hakim Sequerah kemudian membenarkan perbicaraan disambung semula pada jam 2.30 petang.

Semalam, pihak pendakwaan telah memaklumkan kepada Mahkamah Tinggi bahawa bekas setiausaha syarikat 1MDB Goh Gaik Kim dijangka terus memberi keterangan hari ini, dan pihak pendakwaan menjangkakan akan memanggil bekas setiausaha syarikat 1MDB Lim Poh Seng dan bekas Ketua Setiausaha Negara Tan Sri Mohd Sidek Hassan untuk memberi keterangan sebagai saksi pendakwaan dalam perbicaraan ini.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Bekas kakitangan Khalid Ibrahim tidak perlu pulangkan RM2.7 juta

Mahkamah Persekutuan memutuskan lapan bekas staf mantan Menteri Besar Selangor, Tan Sri Abdul Khalid Ibrahim tidak perlu memulangkan RM2.7 juta yang dibayar kepada mereka sebagai pampasan dalam skim pemisahan sukarela (VSS) pada 2014.

Ini berikutan keputusan sebulat suara oleh panel lima Hakim Mahkamah Persekutuan yang diketuai oleh Presiden Mahkamah Rayuan Tan Sri Rohana Yusuf semasa membenarkan rayuan bekas staf tersebut untuk mengetepikan keputusan Mahkamah Rayuan yang tidak memihak kepada mereka.

Memetik laporan Bernama Rohana berkata, Selangor Menteri Besar Incorporated (MBI), yang ditubuhkan di bawah Enakmen MBI, adalah entiti undang-undang tunggal.

Beliau berkata, pada waktu berkenaan, Abdul Khalid secara sah diberi kuasa untuk meluluskan pembayaran VSS di bawah Enakmen MBI sendiri tanpa memerlukan persetujuan lembaga pengarah.

Hakim itu berkata, kuasa Abdul Khalid berdasarkan Enakmen MBI itu tidak terikat dan tidak tertakluk kepada persetujuan lembaga pengarah.

Rohana berkata, MBI gagal membuktikan bahawa kelulusan pembayaran VSS berkenaan adalah tidak sah.

Beliau berkata, tidak ada syarat dalam Enakmen MBI atau undang-undang yang mewajibkan MBI ditadbir oleh lembaga pengarah dan menambah bahawa kegagalan untuk mendapatkan sanksi lembaga pengarah tidak boleh dikatakan sebagai keputusan yang melanggar undang-undang sehingga menjadikan keputusan itu tidak sah.

Rohana mengetepikan keputusan Mahkamah Rayuan dan mengembalikan keputusan Mahkamah Tinggi, serta memerintahkan MBI membayar kos RM50,000.

Hakim lain yang turut bersidang ialah Hakim Besar Malaya Tan Sri Azahar Mohamed dan Hakim Mahkamah Persekutuan Datuk Seri Mohd Zawawi Salleh, Datuk Vernon Ong Lam Kiat dan Datuk Zabariah Yusof. Prosiding berlangsung secara dalam talian.


Ahli UMNO sukar jatuhkan Zahid kerana ada cikgu di belakang

Parti Pejuang Tanahair (Pejuang) yakin Datuk Seri Ahmad Zahid Hamidi akan kekal sebagai Presiden UMNO sama ada jawatan itu dipertandingkan atau tidak, kerana kerusi Timbalan Perdana Menteri adalah satu kedudukan yang kukuh.

Presiden Pejuang Datuk Seri Mukhriz Mahathir percaya sekiranya kedudukan Zahid sebagai presiden parti boleh dicabar dalam pemilihan akan datang, belum tentu pencabarnya mampu menjatuhkan Ahli Parlimen Bagan Datuk itu.

Pada masa sama beliau juga melihat langkah Datuk Seri Anwar Ibrahim melantik Zahid sebagai timbalannya adalah sebagai usaha untuk mengukuhkan kedudukan Pengerusi Barisan Nasional (BN) itu di dalam UMNO.

“Kalau pun dirasai bahawa mungkin UMNO akan berubah setelah melalui pemilihan parti yang akan menyaksikan presiden partinya bertukar kepada pihak yang tidak terpalit kes mahkamah, kita sudah lihat desakan demi desakan supaya Zahid dan Datuk Seri Mohamad Hasan tidak dicabar jawatan presiden dan timbalan presiden.

“Lantikan Zahid sebagai Timbalan Perdana Menteri oleh Anwar, juga dilihat sebagai usaha untuk mengukuhkan kedudukan Zahid di dalam UMNO. Kalau pun kedudukannya sebagai Presiden boleh dicabar, belum tentu pencabarnya mampu menjatuhkannya,” katanya dalam ucapan dasar presiden sempena Perhimpunan Agung Pejuang, hari ini (14 Januari 2023).

Menurut Mukhriz, sebagai Menteri Kemajuan Desa dan Wilayah dilihat akan membantu Zahid menguasai UMNO kerana parti itu tertumpu di kawasan-kawasan luar bandar.

“Puluhan pertuduhan yang melibatkan Zahid adalah berkaitan salah guna kuasa. Sudah tentu Zahid dapat kumpul duit yang banyak daripada aktiviti-aktiviti seperti yang dituduh ke atas beliau.

“Wang itu jugalah yang digunakan untuk membeli sokongan UMNO. Yang sememangnya mengamalkan politik naungan. Hanya kalau UMNO buang jauh-jauh politik naungan ini barulah akan ada masa depan untuk mereka,” katanya.

Bekas Menteri Besar Kedah itu turut mempersoalkan adakah kes mahkamah Zahid akan digugurkan oleh Peguam Negara atas arahan Perdana Menteri, dan Datuk Seri Najib Razak pula akan diampuni dan dibebaskan.

Mengulas langkah Pejuang seterusnya, Mukhriz berkata Pejuang tidak mungkin menyertai Pakatan Harapan (PH) di dalam kerajaan yang dibentuk bersama BN bagi menghadapi pilihan raya di enam negeri tidak lama lagi.

“Sekian lama kita berjuang menentang kleptokrasi, rasuah dan salah guna kuasa. Yang dilakukan oleh pemimpin-pemimpin UMNO. Kalau kita berprinsip maka tentunya kerjasama antara Pejuang dan PH ini akan menimbulkan masalah kerana kehadiran UMNO di dalam gabungan yang memerintah.” katanya.


China lakukan penghapusan etnik Uighur, lapor AS

China dituduh melakukan ‘pembunuhan beramai-ramai dan jenayah kemanusiaan’ terhadap etnik minoriti Muslim Uighur di wilayah barat Xinjiang, kata Jabatan Negara Amerika Syarikat (AS) dalam laporan tahunan mengenai hak asasi manusia global.

Dikeluarkan hari ini, laporan mendapati bahawa pembunuhan beramai-ramai dan jenayah terhadap kemanusiaan berlaku terhadap Muslim Uighur yang mendominasi Xinjiang.

Laporan itu menyatakan tuduhan jenayah, termasuk memenjara sejuta etnik Uighur sewenang-wenangnya, pemerkosaan, penyeksaan, buruh paksa dan sekatan terhadap kebebasan beragama, bersuara dan pergerakan.

Laporan itu yang diperlukan oleh Kongres AS setiap tahun dibuat berdasarkan penilaian Jabatan Negara mengenai amalan hak asasi manusia di lebih 180 negara.

Pada sidang media di Washington, hari ini, Setiausaha Negara, Antony Blinken berkata, AS akan menggunakan semua alat diplomasi untuk mempertahankan hak asasi manusia dan bertanggungjawab terhadap pelaku penyalahgunaannya.

China bagaimanapun, menolak tuduhan penyalahgunaan kuasa di Xinjiang, sambil menuduh negara dan kumpulan hak asasi manusia melancarkan serangan memfitnah mengenai keadaan Muslim Uighur dan etnik minoriti di wilayah barat China.

Menteri Luar China, Wang Yi, berucap di perhimpunan Majlis Hak Asasi Manusia Pertubuhan Bangsa-Bangsa Bersatu (PBB) di Geneva bulan lalu berkata, fakta asas menunjukkan bahawa tidak ada apa yang disebut sebagai pembunuhan beramai-ramai, buruh paksa dan penindasan terhadap agama di Xinjiang. – Agensi


Nilai ringgit dibuka rendah lagi

Ringgit dibuka rendah berbanding dolar AS hari ini berikutan sikap pelabur yang kekal berhati-hati berhubung tarikh akhir siling hutang Amerika Syarikat (AS), kata seorang penganalisis.

Pada 9 pagi, mata wang tempatan menyusut nilai kepada 4.5130/5175 berbanding dolar AS daripada kadar penutup Selasa 4.4975/5005, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata perbincangan antara Presiden AS dan Speaker Dewan masih belum menunjukkan hasil yang ketara, kecuali kedua-duanya komited untuk menyelesaikan isu itu.

“Sementara itu, jualan runcit AS — barometer untuk perbelanjaan pengguna yang menyumbang lebih daripada dua pertiga kepada ekonomi AS — meningkat kepada 0.4 peratus bulan ke bulan pada April 2023 selepas penurunan dua bulan berturut-turut,” beliau kepada Bernama.

Bagaimanapun, beliau menyatakan data terbaharu adalah di bawah anggaran konsensus sebanyak 0.7 peratus, menunjukkan bahawa prospek ekonomi untuk perbelanjaan isi rumah kekal mencabar.

“Indeks dolar AS (DXY) terus kekal tinggi dan sekali gus menunjukkan penghindaran risiko dalam pasaran mata wang,” kata Mohd Afzanizam.

Oleh itu, beliau percaya ringgit akan terus kekal lemah dalam tempoh terdekat kerana pelabur lebih suka memegang mata wang selamat kerana ketidaktentuan siling hutang kekal dengan tarikh akhir 1 Jun semakin hampir.

Dalam pada itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan mengukuh berbanding pound Britain kepada 5.6349/6406 berbanding 5.6367/6405 pada penutup Selasa dan meningkat berbanding yen Jepun kepada 3.3074/3110 daripada 3.3126/3150 sebelum ini, tetapi susut berbanding euro untuk mencatatkan paras 4.9056/9105 berbanding 4.8991/9024 semalam.

Ringgit juga didagangkan kebanyakannya lebih rendah berbanding mata wang Asean.

Ia menyusut nilai berbanding rupiah Indonesia kepada 304.4/304.9 daripada 303.4/303.8 pada hari Selasa, turun kepada 3.3684/3720 berbanding dolar Singapura daripada 3.3659/3686 semalam dan merosot berbanding peso Filipina pada 8.03/8.05 from 8.02/8.03 sebelumnya.

Namun, ringgit mengukuh berbanding baht Thai kepada 13.2218/2404 daripada 13.2400/2547 penutupan urus niaga semalam.


Agong, Permaisuri ucap takziah kepada Indonesia

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah amat berdukacita dan menzahirkan ucapan takziah kepada Presiden Indonesia Joko Widodo dan seluruh rakyat negara itu susulan tragedi menimpa kapal selam KRI Nanggala 402.

Ucapan sama turut dizahirkan Raja Permaisuri Agong Tunku Hajah Azizah Aminah Maimunah Iskandariah dalam kenyataan yang dimuat naik menerusi laman Facebook Istana Negara hari ini, lapor Bernama.

Seri Paduka Baginda berdua turut menzahirkan rasa sedih dengan pemergian perajurit-perajurit dan menzahirkan harapan agar seluruh keluarga mereka bersabar serta tabah menghadapi ujian pada bulan Ramadan ini.

“Sesungguhnya pemergian perajurit-perajurit kapal selam tersebut di bulan Ramadan yang mulia ini merupakan satu kehilangan yang besar buat negara Indonesia dan semoga pengorbanan mereka akan terus dikenang sepanjang masa,” titah Seri Paduka Baginda berdua dalam kenyataan itu.

Seri Paduka Baginda berdua turut berharap agar seluruh rakyat Indonesia kekal tabah dan diberikan kekuatan dalam menghadapi ujian itu.

Al-Sultan Abdullah dan Tunku Azizah juga mendoakan agar roh mereka yang terkorban dicucuri rahmat serta ditempatkan dalam kalangan mereka yang beriman.

Menerusi kenyataan itu, Datuk Pengelola Bijaya Diraja Istana Negara Datuk Ahmad Fadil Shamsuddin turut menyampaikan ucapan takziah Seri Paduka Baginda berdua kepada Duta Besar Indonesia di Malaysia Hermono.

KRI Nanggala 402 dilaporkan terputus hubungan pada 4.25 pagi Rabu lepas ketika dalam misi latihan penembakan torpedo di utara perairan Bali, yang turut disertai 21 kapal Angkatan Laut Tentera Nasional Indonesia (TNI), lima pesawat tempur dan satu kapal selam lain.

Panglima TNI Hadi Tjahjanto hari ini mengumumkan semua kru kapal selam KRI Nanggala-402 telah terkorban.


Anwar yang tidak terhina tolak elaun setara menteri, tak tahan dikritik

Selepas lima hari menerima surat pengesahan naik taraf pejabat Ketua Pembangkang setaraf dengan pejabat menteri, Datuk Seri Anwar Ibrahim hari ini mengeluarkan kenyataan menolak tawaran yang diberikan.

Menurut Anwar, beliau berterima kasih dengan pengiktirafan yang diberi Perdana Menteri Datuk Seri Ismail Sabri Yaakob, namun tidak dapat menerimanya sama sekali.

Sebab dan alasan penolakan tawaran itu tidak dijelaskan oleh Ahli Parlimen (MP) Port Dickson itu. Anwar hanya memaklumkan, meskipun ada pengiktirafan kepada Pejabat Ketua Pembangkang tetapi ia tidak bermaksud pembangkang akan bersetuju dengan semua dasar kerajaan tanpa mempersoalkannya.

“Beberapa kemudahan lain yang setaraf menteri tidak dapat saya terima sama sekali. Malah, saya akan menyalurkan dana tersebut untuk tabung rakyat miskin.

“Saya juga telah tegaskan pada pihak Parlimen yang menyediakan pejabat saya untuk tidak membuat sebarang pengubahsuaian dan diberi peruntukan tambahan,” kata Presiden PKR itu.

Berdasarkan surat tawaran oleh Perdana Menteri, Ketua Pembangkang akan menerima gaji dan elaun bulanan sebanyak RM33,560.20 serta elaun pakaian berjumlah RM9,000 untuk tempoh tiga tahun.

Berikut gaji, elaun serta kemudahan lain yang akan diterima ketua pembangkang menurut Anwar.

RM14,907.20 gaji bulanan
RM12,320 sebulan untuk elaun keraian
RM1,500 sebulan untuk bayaran khas
RM4,000 sebulan untuk elaun rumah
RM833 sebulan untuk elaun selenggara rumah
RM6,000 elaun pakaian panas (sekali dalam tiga tahun)
RM1,500 elaun pakaian upacara rasmi (sekali dalam tiga tahun)
RM1,500 elaun bayaran pakaian ‘black tie’ (sekali dalam tiga tahun)
Sebuah kereta rasmi serta penggunaan kenderaan peribadi untuk tugas rasmi


Selesai polemik agama segera dengan bijak dan tertib, titah Sultan Selangor

Sultan Selangor Sultan Sharafuddin Idris Shah mahu semua pihak mengambil pendekatan yang bijak, tertib dan dengan semangat toleransi yang tinggi dalam berhadapan isu agama.

Apa jua polemik agama hendaklah diselesaikan segera demi perpaduan dan masa hadapan negara, titah baginda menerusi kenyataan yang dimuat naik di laman Facebook Selangor Royal Office hari ini, menurut laporan Bernama.

Justeru, Sultan Sharafuddin menyeru agar semangat bersatu padu dalam kalangan rakyat terus disemai serta dididik di semua peringkat bersama nilai-nilai murni hidup bermasyarakat bagi mengekalkan keharmonian.

Menurut kenyataan itu, Sultan Sharafuddin menyokong dan senada dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam yang mengingatkan seluruh rakyat negara ini agar tidak menjadikan isu agama sebagai polemik dan perbalahan politik.

Al-Sultan Abdullah bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 sempena Ulang Tahun Hari Keputeraan Rasmi Yang di-Pertuan Agong.

Yang di-Pertuan Agong menzahirkan kegusaran berhubung isu penggunaan kalimah ‘Allah’ yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara jika tidak diselesaikan segera.

Menurut kenyataan itu, Sultan Sharafuddin berpandangan isi kandungan titah Yang di-Pertuan Agong itu amat baik dan impresif serta harus diambil serius oleh rakyat jelata.

Sama seperti Yang di-Pertuan Agong, baginda Sultan turut menzahirkan kegusaran berhubung isu penggunaan kalimah ‘Allah’ yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara, kata kenyataan itu.

Sultan Selangor mahu semua pihak menghormati kedudukan agama Islam sebagai agama Persekutuan sepertimana yang dinyatakan dalam Perkara 3 Perlembagaan Persekutuan, dan semua rakyat juga perlu menghormati kedudukan Raja-Raja Melayu sebagai ketua agama Islam.

Titah baginda Sultan lagi, ke arah membina sebuah negara yang maju jaya, berwibawa, dan bermaruah, semua rakyat dan ahli politik hendaklah membuang sebarang agenda retorik yang boleh membawa kepada perpecahan.

“Tanpa perpecahan, Malaysia mempunyai potensi yang sangat besar untuk menjadi sebuah negara yang maju dan disegani,” titah baginda.


Zahid beritahu UMNO akan diberi jawatan PM dalam jajaran baharu

Ahli-Ahli Majlis Tertinggi (MT) diberitahu Presidennya, Datuk Seri Ahmad Zahid Hamidi bahawa UMNO akan diberi jawatan Perdana Menteri dalam jajaran baharu disertainya, lapor Utusan Online.

Portal tersebut berkata keyakinan itu dinyatakan semasa pertemuan dengan ahli MT, ia selepas spekulasi Zahid dikatakan sedang cuba membawa UMNO untuk menarik sokongan daripada kerajaan Perikatan Nasional (PN).

“Mungkin sebab itu, majoriti ahli MT memberi sokongan kepada Ahmad Zahid untuk menarik sokongan terhadap kerajaan PN.

“Tetapi kalau jajaran baharu itu membabitkan DAP, bukan sahaja akar umbi UMNO tidak akan terima, malah orang Melayu akan tolak UMNO pada Pilihan Raya Umum Ke-15 (PRU-15),” kata sumber Utusan tersebut.

Menurut laporan itu lagi, Zahid bagaimanapun tidak menjelaskan secara lebih terperinci parti yang akan terlibat dalam jajaran baharu yang sedang dirancangnya itu.

Sebelum ini, seorang ahli MT, Datuk Zahidi Zainul Abidin mendakwa Zahid menukar sokongannya kepada Ketua Pembangkang, Datuk Seri Anwar Ibrahim selepas gagal menjadi Timbalan Perdana Menteri dalam kerajaan PN.

Terdahulu, Zahid menerusi kenyataan Biro Politik UMNO selepas bermesyuarat pada 21 Jun lalu mengeluarkan satu kenyataan memberi tempoh 14 hari kepada kerajaan PN untuk memanggil sidang Parlimen atau berdepan tindakan tegas daripada parti tersebut.

Tempoh tersebut akan berakhir pada 7 Julai ini dan spekulasi mengatakan Zahid merancang untuk mendesak Menteri dan Ahli Parlimen UMNO yang memegang jawatan dalam kerajaan meletakan jawatan mereka serta-merta.

Sebelum ini, Zahid dikatakan akan bekerjasama dengan Anwar untuk membentuk kerajaan bersama DAP dalam rakaman perbualan antara keduanya yang viral.

Walaupun menafikannya, Ahmad Zahid dan Presiden PKR itu sama-sama tidak membuat laporan polis mengenainya.


Dalam kita gembira menyambut raya ingatlah rakyat Palestin ‘sambut’ bom

Kita di Malaysia begitu gembira menyambut ketibaan 1 Syawal hari ini, yang menandakan hari kegembiraan bagi menyambut Aidilfitri.

Biarpun dalam keadaan negara dikenakan Perintah Kawalan Pergerakan (PKP), letupan mercun dan percikan bunga api bercahaya di langit kampung dan taman perumahan.

Bunyinya pun berdentum-dentum.

Tapi sedarkah kita bahawa saudara kita di Palestin, khususnya di Semenanjung Gaza ketika ini bukan menyambut Aidilfitri, tetapi ‘menyambut’ bom yang digugurkan pesawat rejim pengganas Israel ke atas mereka.

Bunyi dentumannya lebih hebat, percikan ‘bunga api’ meruntuhkan bangunan di Gaza. Apalah sangat kita di Malaysia hanya bangga dengan mercun dan bunga api berbanding saudara kita di Palestin.

Malah, bagi mereka tidak ada Hari Raya selepas sebulan berpuasa. Sebagaimana diumumkan Presiden Pihak Berkuasa Palestin (PA), Mahmoud Abbad.

“Palestin membatalkan sambutan hari raya sebaliknya kami berkabung bagi mengenang rakyat Palestin yang syahid dibunuh rejim Israel dalam serangan di Semenanjung Gaza,” kata Abbas dalam kenyataan, hari ini.

Abbas telah menghubungi Jawatankuasa Pusat Fatah, Ahmed Helles, Gabenor Gaza Utara, Salah Abu Warda dan beberapa pegawai di Semenanjung Gaza untuk memaklumkan keputusan tidak menyambut hari raya, selain mengikuti perkembangan keganasan rejim Zionis ke atas penduduk Palestin.

Sejak malam tadi hingga pagi ini penempatan awam Palestin di Semenanjung Gaza terus dibom. Kediaman rakyat Palestin dan bangunan Bank Pusat Gaza, musnah dibedil pesawat rejim Zionis.

Setakat ini, Kementerian Kesihatan Gaza mengesahkan jumlah kematian akibat pengeboman itu meningkat kepada 65 orang, termasuk 16 kanak-kanak, manakala 365 lagi cedera.

Sumber tempatan berkata, pesawat rejim Israel mengebom kawasan dikawal kumpulan pejuang Palestin, termasuk bangunan pasukan keselamatan dan polis.

Di bandar Tel al-Hawa di Semenanjung Gaza, seorang wanita hamil, Reema Telbani dan anaknya terbunuh dalam serangan udara ke atas rumahnya.

Enam rakyat Israel, termasuk dua anggota tentera rejim juga terbunuh dalam serangan roket kumpulan pejuang di Tel Aviv, malam tadi. Askar rejim mendakwa 1,500 roket dilancarkan dari Semenanjung Gaza ke arah beberapa lokasi di wilayah Israel.

Saraya Al-Quds, sayap tentera pejuang Jihad Islam dalam kenyataan berkata, mereka menembak lebih 100 roket ke arah penempatan rejim Israel di Tel Aviv dan kawasan sekitarnya.

Kumpulan pejuang itu juga memaklumkan tiga komander Briged Al-Quds – Sameh Fahim al-Mamluk, Kamal Taiseer Qureiqe’, dan Mohammed Yahya Abu Atah – terbunuh dalam serangan udara rejim Zionis di Semenanjung Gaza, malam tadi.

“Kami akan terus bertindak balas terhadap keganasanrejim Israel. Kami tidak akan berundur daripada perjuangan ini tidak kira apa yang berlaku,” kata jurucakap Briged Al-Quds.


Kalau ikut Zahid, umum tarik sokongan dalam bilik air pun kerajaan jatuh

Kenyataan keputusan menarik sokongan yang dikeluarkan Presiden UMNO, Datuk Seri Ahmad Zahid Hamidi tidak akan dapat menjatuhkan kerajaan Perikatan Nasional (PN) dan keabsahan majoriti sesebuah kerajaan hanya boleh diputuskan di Dewan Rakyat.

Tindakan Zahid disifatkan sebagai cuba mengelirukan rakyat bagi mewujudkan persepsi kononnya kerajaan sedia ada sudah jatuh walhal tidak ada bukti bagi mengesahkan dakwaannya, kata Ahli Parlimen Padang Rengas Datuk Seri Nazri Aziz.

“Kalau kita nak mengesahkan, sama ada Perdana Menteri mempunyai jumlah majoriti ataupun tidak, ia tidak boleh dilakukan oleh mana-mana individu yang mengeluarkan kenyataan bahawa kerajaan dah jatuh.

“Sama ada ada majoriti atau tiada majoriti, pengabsahan ini mesti berlaku dalam dewan (Dewan Rakyat). Sebab apabila kita berbuat demikian, ia akan menyebabkan kekeliruan berlaku di kalangan rakyat dan rakyat akan terkeliru,” kata Nazri kepada Agenda Daily semasa diwawancara.

Pemimpin senior UMNO itu menyindir jika mengikut cara Zahid apabila diumumkan keputusan tarik sokongan dalam bilik pun sesebuah kerajaan itu boleh jatuh walhal keabsahan majoriti sesebuah kerajaan perlu dibuktikan dalam Dewan Rakyat.

“So Ahli Parlimen kata kerajaan jatuh. Saya ada majoriti. Buat di kedai kopi ataupun buat di depan pintu pagar Istana.

“Ramai-ramai jerit jerit lepas itu kata saya ada majoriti. Tapi dimanakah keabsahan claim (dakwaan) dia ada majoriti? Kalau itulah yang dilakukan. Maknanya setiap kali orang umum di kedai kopi ke Ahli Parlimen umum dia ada majoriti ke ataupun dalam bilik air ke dia umum, maka jatuh lah kerajaan,” katanya lagi.

Sekiranya pendekatan tersebut menjadi amalan, Nazri berkata setiap bulan negara akan memiliki Perdana Menteri (PM) baharu apabila timbul sahaja dakwaan sudah tidak lagi memiliki majoriti.

“Kalau begitu maknanya tiap-tiap bulan, Perdana Menteri baharu akan dilantik apabila Perdana Menteri dijatuhkan.

“Jadi bukan dengan secara begitu kita mengesahkan majoriti ini, ia mesti dilakukan di dalam dewan dan PM sudah menyatakan supaya pengabsahan sama ada kerajaan jatuh atau tidak mesti dibuat dalam dewan,” katanya lagi.

Menurut Nazri, keputusan yang diumumkan Yang di-Pertuan Agong merupakan satu keputusan yang bijaksana dan cukup demokratik.

“Jadi sebab itu kepada saya yang apa yang diperkenankan oleh Agong iaitu keabsahan hendaklah dalam dewan itu satu keptuusan yang cukup bijaksana, cukup matang dan cukup demoktratik.

“Jadi tak berbangkit kerajaan ini sudah sudah jatuh atau tidak jatuh ke,” terang beliau.


Banjir: Bukan masa cari kesalahan sesiapa, kata Panglima ATM

Angkatan Tentera Malaysia (ATM) sentiasa komited dalam melaksanakan tugas sekundernya bagi membantu pihak berkuasa dalam menyelamatkan mangsa banjir, terutama dalam usaha memindahkan mereka ke kawasan selamat.

Panglima ATM, Jeneral Tan Sri Affendi Buang berkata pasukan keselamatan itu sentiasa meletakkan keselamatan rakyat sebagai keutamaan dalam sebarang usaha pengurusan bencana.

Menurutnya dalam keadaan sekarang bukan masa untuk mana-mana pihak meletakkan kesalahan sehingga boleh mengganggu dan menjejaskan sebarang usaha menyelamat serta memindahkan mereka yang terkesan akibat bencana ini.

“Op Murni ini diaturgerakkan bagi melaksanakan tugas bantuan menyelamat dan memindahkan mangsa banjir, penyediaan dan pengagihan makanan, pegawai perhubungan di Pusat Kawalan Operasi Bencana (PKOB) dan telah mengaturgerakkan aset-aset seperti trak, pacuan empat roda, bot tempur serta aset udara daripada Tentera Udara Diraja Malaysia sekiranya diperlukan.

“ATM sentiasa meletakkan anggota dan asetnya pada kesiagaan utama untuk diaturgerakkan ke lokasi-lokasi terjejas di samping membantu pihak berkuasa dan agensi-agensi keselamatan lain yang dikoordinasikan oleh Agensi Pengurusan Bencana Negara (NADMA).

“Apa yang penting di sini adalah kerjasama padu antara satu sama lain dengan meletakkan kepentingan keselamatan mangsa sebagai keutamaan yang perlu didahulukan,” katanya dalam kenyataan hari ini.

Affendi berkata sebarang usaha yang dilaksanakan adalah berdasarkan konsep Whole Of Government Approach bagi memastikan setiap agensi terlibat dapat digembleng secara bersama dan berkesan.

Menurut beliau, sebarang kekurangan dalam aspek pengurusan banjir ini adalah tugas bersama setiap agensi untuk mencari jalan penyelesaian dalam menambah baik operasi yang dilaksanakan dan di masa-masa akan datang.

“Adalah ditegaskan bahawa ATM sentiasa komited melaksanakan tugas sekundernya terutama membantu Pihak Berkuasa Awam yang dikoordinasikan NADMA dalam menyelamatkan mangsa-mangsa yang terkesan akibat bencana banjir terutama usaha memindahkan mereka ke kawasan selamat.

“Pada masa yang sama, mangsa-mangsa banjir yang terlibat juga diharapkan dapat memberi kerjasama sepenuhnya kepada pasukan keselamatan demi kelancaran operasi yang dilaksanakan serta kesejahteraan dan keselamatan semua,” jelasnya.

Katanya, seramai 63 pegawai dan 856 anggota lain-lain pangkat ATM terlibat dalam usaha menyelamat mangsa banjir di negeri-negeri terjejas dalam Operasi Murni.

Beliau berkata ketika ini, ia sedang memberi tumpuan kepada beberapa kawasan terjejas di Selangor, Kuala Lumpur, Pahang, Melaka, Negeri Sembilan, Perak, Terengganu dan Kelantan.


Anwar tuntut Finas luluskan permohonan geran artis PKR

Datuk Seri Anwar Ibrahim meluahkan rasa tidak puas hati terhadap keputusan Perbadanan Kemajuan Filem Nasional Malaysia (Finas) yang menolak permohonan geran artis PKR dan menuntut agensi itu meluluskan permohonan penggiat seni yang cenderung menyokong partinya.

Presiden PKR itu berkata alasan penolakan permohonan oleh pelawak, Afdlin Shauki sebagai tidak munasabah dan mendakwa ia bermotifkan politik memandangkan pemohon merupakan seorang ahli PKR.

Status Anwar di Facebook menuntut geran diberikan kepada Afdlin.

“Penolakan ini bermotifkan politik dan alasan yang diberikan Finas bagi menafikan dakwaan tersebut amat cetek dan dangkal sama sekali,” katanya dalam satu kenyataan.

Ketua Pembangkang itu mendakwa Finas sepatutnya membuat keputusan tanpa sebarang pengaruh politik meskipun individu yang mengemudi badan tersebut dilantik dikalangan orang politik.

“Meski orang yang bertanggungjawab mengemudi Finas saat ini adalah orang politik, saya yakin isu ini dapat dilihat dan diurus tanpa pengaruh dan kecenderungan politik.

“Saya tuntut permohonan oleh saudara Afdlin dilihat dan dikaji semula dalam rencana besar bagi menggerakkan semula industri perfileman tempatan,” katanya lagi.

Baru-baru ini, Afdlin bersama seorang lagi rapper, Altimet mengumumkan penyertaan bersama PKR dan berjanji akan melawan kerajaan Perikatan Nasional (PN).

Afdlin juga memuji Anwar sebagai seorang tokoh politik yang menjadi sumber inspirasinya.

Menurutnya, semangat kental perjuangan Anwar menjadi sumber inspirasinya.

“Jiwa besar Datuk Seri Anwar dalam memaaf dan menerima kembali orang yang pernah masukkan beliau dalam penjara merupakan hal yang membuka mata dan fikiran saya,” kata Afdlin.


PRK Kuala Terengganu serentak dengan PRN 6 negeri : SPR

Suruhanjaya Pilihan Raya (SPR) menetapkan hari pengundian bagi Pilihan Raya Kecil (PRK) Kuala Terengganu diadakan serentak dengan pilihan raya negeri (PRN) di enam negeri, 12 ogos ini.

Pengerusinya, Tan Sri Abdul Ghani Salleh memaklumkan hari penamaan serta hari pengundian awal PRK turut diadakan pada tarikh sama dengan yang ditetapkan untuk PRN iaitu masing-masing 29 Julai serta 8 Ogos ini.

“Bagi menjalankan proses PRK ini, SPR melantik seorang pegawai pengurus pilihan raya dibantu 19 penolong pengurus.

“Bagi tujuan memantau aktiviti kempen pilihan raya sepanjang tempoh kempen, SPR menubuhkan empat penguat kuasa pilihan raya yang turut dianggotai wakil polis, pihak berkuasa tempatan (PBT) dan wakil-wakil calon bertanding,” katanya dalam sidang akhbar selepas mesyuarat khas SPR, hari ini.

Katanya, sejumlah 123,575 pemilih terlibat bagi PRK ini melibatkan peruntukan tambahan sebanyak RM465,000.

PRK ini diadakan selepas Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim yang mewakili PAS di Parlimen Kuala Terengganu pada Pilihan Raya Umum ke-15 (PRU-15).

Hakim Datuk Seri Mohd Firuz Jaffril berkata pihak pempetisyen, iaitu calon Barisan Nasional, Datuk Mohd Zubir Embong berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Beliau berkata walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Pada PRU-15, Ahmad Amzad memenangi kerusi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.

Dalam pada itu, Setiausaha Agung PAS, Datuk Seri Takiyuddin Hassan memaklumkan pihaknya tidak akan mengemukakan rayuan terhadap keputusan tersebut bagi memastikan kebajikan rakyat tidak terabai disebabkan ketiadaan ahli Parlimen.


Covid-19: Kali kedua negara catat jumlah kematian terendah tahun ini

Jumlah kes kematian yang disebabkan komplikasi Covid-19 dalam tempoh 24 jam semalam (Khamis, 21 April 2022), turun kepada paras terendah, kali kedua dicatat sepanjang tahun ini, menurut data Kementerian Kesihatan (KKM).

Dalam tempoh itu hanya lima kematian dilaporkan, termasuk empat pesakit yang meninggal dunia di luar fasiliti kesihatan sebelum mayat dibawa ke hospital atau kes ‘brought in death’ (BID).

Pada 29 Januari lalu, negara turut mencatat lima kematian akibat komplikasi Covid-19.

Angka terbaharu semalam menjadikan kumulatif kematian sejak Mac 2020 mencecah 35,470 kes, termasuk 7,509 kes BID.

Data laman sesawang CovidNOW yang dikemas kini tengah malam tadi menunjukkan tiga negeri sahaja yang mencatat kes kematian akibat Covid-19 semalam, dengan tiga daripadanya dilaporkan di Selangor dan masing-masing satu di Sabah serta Sarawak.

Lima negeri kekal mencatat kes kematian melebihi 2,000 iaitu Selangor sebanyak 10,610, diikuti Johor (4,497); Sabah (3,121); Kuala Lumpur (2,814); dan Kedah (2,615 kes).

Enam negeri lagi mencatat jumlah kematian melebihi 1,000 iaitu Pulau Pinang sebanyak 1,976 kes; Perak (1,905); Sarawak (1,726); Negeri Sembilan (1,471); Kelantan (1,419); dan Melaka (1,110 kes).

Sementara itu, KKM juga melaporkan hanya satu kluster baharu Covid-19 dikesan semalam yang melibatkan kluster pendidikan iaitu Kluster Jalan Simpang Empat Bagan Datuk, Perak membabitkan 17 jangkitan.


Selepas tak dapat jumpa Putera Mahkota, PMX lawat Kemboja esok

Datuk Seri Anwar Ibrahim akan mengadakan lawatan rasmi sulung sehari ke Kemboja esok, untuk memperkukuhkan hubungan dan kerjasama dua hala yang terjalin antara Malaysia dan republik itu sejak 1957.

Untuk rekod, Perdana Menteri (PMX) baharu pulang sahaja dari lawatan ke Arab Saudi baru-baru ini dan tidak dapat berjumpa dengan bertemu dengan Putera Mahkota Arab Saudi merangkap Perdana Menteri, Putera Mohamed Bin Salman.

Menurut laporan Bernama, lawatan rasmi luar negara kali adalah yang ketujuh bagi Anwar sejak dilantik sebagai Perdana Menteri pada 24 November tahun lalu.

Anwar dijangka tiba di Lapangan Terbang Antarabangsa Phnom Penh pada jam 9.15 pagi dan disambut oleh Menteri Kanan Tugas-Tugas Khas Kemboja bagi Hal Ehwal Islam, Datuk Dr Othsman Hassan, selaku Menteri Pengiring mewakili kerajaan Kemboja.

Menteri Luar, Datuk Seri Zambry Abdul Kadir, pada sidang media di sini hari ini berkata, lawatan rasmi itu adalah atas undangan Perdana Menteri Kemboja, Hun Sen.

Katanya, lawatan rasmi itu merangkumi sesi menghadap Raja Kemboja, Raja Norodom Sihamoni, di Istana Diraja Kemboja dengan Anwar akan dirai dalam satu upacara sambutan rasmi di Peace Palace dan sejurus selepas itu, mengadakan pertemuan dengan Hun Sen.

“Pertemuan ini akan memberi peluang kepada Perdana Menteri untuk mengutarakan serta membincangkan isu-isu dan kerjasama dua hala yang berkepentingan bersama dengan Perdana Menteri Kemboja.

“Di samping itu, kita juga boleh meneroka peluang kerjasama baharu bagi memperkukuhkan lagi jalinan hubungan kedua-dua negara,” katanya menurut laporan Bernama.


Kanak-kanak lima tahun maut disengat obor-obor di Pangkor

Seorang kanak-kanak lelaki warga Perancis berusia 5 tahun maut selepas disengat obor-obor ketika berenang di pantai Teluk Nipah di Pulau Pangkor di Lumut, pada Isnin.

Dalam kejadian jam 6.45 petang itu, mangsa dipercayai disengat di perut, tangan kiri dan kaki kiri.

Mangsa disahkan meninggal dunia ketika menerima rawatan di Klinik Kesihatan Pangkor.

Ketua Polis Daerah Manjung Asisten Komisioner Nor Omar Sappi hari ini berkata polis telah dihubungi oleh kakitangan klinik, yang melaporkan bahawa budak lelaki itu telah meninggal dunia.

“Pemeriksaan ke atas mayat mangsa mendapati terdapat kesan luka dipercayai sengatan obor-obor di perut, tangan kiri dan kaki kiri. Kematian budak lelaki itu disahkan oleh pegawai perubatan.”

Nor Omar berkata budak lelaki itu dan keluarganya datang ke Pangkor untuk bercuti.

“Kes diklasifikasikan sebagai mati mengejut,” katanya sambil menambah mayat telah dibawa ke Unit Forensik Hospital Seri Manjung untuk bedah siasat.


Kerajaan perlu selesai perkara lain sebelum Undi 18 dilaksana

Pindaan Perlembagaan Persekutuan berkaitan penurunan had umur mengundi kepada 18 tahun, tidak bermaksud ia akan dilaksanakan segera selepas pindaan itu dilakukan pada 2019, kata Datuk Seri Dr Wan Junaidi Tuanku Jaafar di Dewan Rakyat hari ini.

Menteri di Jabatan Perdana Menteri (Parlimen dan Undang-undang) itu berkata banyak perkara perlu diteliti bagi memastikan pelaksanaannya kelak berjalan lancar termasuk isu daftar pemilih.

“Apabila perlembagaan dipinda pada 2019, jangka masa untuk pelaksanaan di bawah pindaan ini ialah sehingga 2023. Kalau kita lihat jarak masa yang diletakkan oleh pihak Suruhanjaya Pilihan Raya (SPR), semua proses pelaksanaan ini akan siap pada September 2022 dan sistem berkenaan akan berjalan lancar.

“…banyak perkara perlu dibuat contohnya daftar pemilih harus dibersihkan daripada senarai pengundi yang telah meninggal dunia, sakit, gila ataupun masuk penjara. Begitu juga mereka yang umur lebih 90 tahun yang kita ketahui melebihi jumlah 7,000 orang yang belum lagi dibersihkan daripada rekod daftar pengundi.

“Jadi itulah, makanya jangka masa (pelaksanaan Undi 18) itu bukan menjangkakan sistem ini boleh dilaksanakan dalam masa terdekat selepas perlembagaan dipinda,” katanya lapor Bernama semasa sesi soal jawab lisan.

Wan Junaidi menjawab soalan tambahan Nik Nazmi Nik Ahmad (PH-Setiawangsa) yang ingin tahu alasan kerajaan perlu menunggu keputusan mahkamah sebelum meneruskan pelaksanaan Undi 18 sedangkan perkara itu merupakan satu pindaan perlembagaan yang telah disepakati rentas parti pada era pentadbiran Pakatan Harapan (PH).

Selain itu, beliau berkata pandemik Covid-19 yang melanda negara turut mengekang pihak kerajaan dan SPR untuk mengambil tindakan secara terperinci bagi melaksanakan pindaan perlembagaan itu.

Menjawab soalan asal Abdul Latiff Abdul Rahman (PAS-Kuala Krai) mengenai langkah yang diambil SPR untuk memastikan pengundi 18 tahun akan keluar mengundi pada pilihan raya umum akan datang, Wan Junaidi berkata SPR melalui Akademi Pilihan Raya (APR) telah melaksanakan Program Pendidikan Pengundi bagi mendekati warganegara khususnya belia yang masih diteruskan sehingga kini.

Beliau berkata sehingga 30 Sept lepas, APR melaksanakan Program Pendidikan Pengundi bersama-sama beberapa institusi pengajian tinggi (IPT) secara bersemuka dengan mematuhi ketetapan prosedur operasi standard (SOP) melibatkan penyertaan 2,740 pelajar manakala Program Pendidikan Pengundi Secara Maya adalah sebanyak 152 program dengan 50,858 jumlah tontonan.

“Program ini bertujuan memberi kefahaman terhadap proses pilihan raya yang dijalankan di Malaysia di samping menjawab isu-isu yang sering dibangkitkan semasa pillihan raya.

“Dengan kesedaran dan kefahaman tentang proses demokrasi dan pilihan raya, maka diharapkan mereka akan menunaikan tanggungjawab untuk keluar mengundi semasa pilihan raya,” katanya.


Tiga mangsa tanah runtuh ditemui, dua maut, dua masih dicari

Dua lagi mangsa kejadian tanah runtuh di Jalan Teratai 1.2J Taman Mega Jaya di Ampang, Selangor, petang semalam yang dipercayai masih tertimbus belum dijumpai hingga lewat malam tadi.

Kedua-duanya dipercayai seorang penghuni sebuah rumah dan seorang pekerja syarikat Pengurusan Air Selangor (Air Selangor) dikenali sebagai A Mahendran, 37, dipercayai masih tertimbus.

Sebelum itu, pasukan bomba dan penyelamat menjumpai tiga mangsa yang terperangkap setelah dua buah rumah tertimbus akibat tanah runtuh setelah hujan lebat kira-kira jam 6 petang semalam.

Pasukan pencari dan penyelamat dilapor menemukan mangsa pertama jam 6.54 petang semalam membabitkan lelaki warga emas yang hanya mengalami cedera ringan.

Mangsa kedua yang juga isteri kepada mangsa pertama pula dikeluarkan jam 9.10 malam. Bagaimanapun wanita warga emas itu disahkan sudah meninggal dunia.

Ketua Polis Daerah Ampang Jaya, Asisten Komisioner Mohamad Farouk Eshak berkata mangsa ketiga seorang lelaki dibawa keluar jam 10.58 malam tadi.

“Mangsa ditemui pasukan penyelamat di kawasan luar rumah pertama yang musnah akibat tanah runtuh, dan disahkan meninggal dunia oleh pegawai perubatan,” katanya pada sidang akhbar di lokasi kejadian tengah malam tadi.

Dalam kejadian petang semalam, tanah runtuh menyebabkan 15 kediaman terjejas dengan dua daripadanya tertimbus sepenuhnya, selain menjejaskan 10 kenderaan.

Operasi mencari dan menyelamat membabitkan lebih 100 pegawai dan anggota JBPM Selangor, selain Polis Diraja Malaysia (PDRM), anggota Rela, Angkatan Pertahanan Awam Malaysia (APM) dan Majlis Perbandaran Ampang Jaya (MPAJ).

“Kami turut menyarankan penduduk di kawasan berhampiran lokasi kejadian untuk berpindah ke pusat pemindahan sementara (PPS) di Taman Mega Jaya, demi keselamatan mereka,” katanya.


Ivermectin ubat antiparasit yang digunakan kepada haiwan, kata doktor pakar

Penggunaan Ivermectin dalam merawat pesakit Covid-19 belum terbukti keberkesanannya dan berisiko tinggi akan membahayakan nyawa orang ramai jika ia digunakan memandangkan ubat tersebut hanya digunakan kepada haiwan bukan manusia, kata seorang doktor pakar.

Seorang doktor pakar di Pusat Pakar Perubatan Antarabangsa Hospital Beacon, Dr Raymond Tan Suan Kuo berkata Ivermectin merupakan ubat anti parasit dan bukan anti virus, malah penggunaannya diragui dapat merawat pesakit Covid-19.

“Sehingga kini saya belum mempercayai keberkesanan Ivermectin 100 peratus. Bagi pendapat saya, setakat ini ia hanya digunakan untuk haiwan dan bukan untuk manusia. Ivermectin ialah ubat anti parasit, bukan ubat anti virus.

“Kawan-kawan saya yang pakar paru-paru juga tidak percaya kepadanya dan mereka mengatakan bahawa mereka tidak melihat manfaat sama sekali dalam merawat atau dalam mencegah Covid 19,” katanya kepada Agenda Daily.

Beliau menggesa supaya orang ramai tidak ambil ubat jenis tersebut walaupun diberikan percuma untuk merawat jangkitan Covid-19.

“Saya tidak akan mengambilnya walaupun ia diberikan kepada saya percuma,” katanya lagi.

Jelasnya, tiada kelulusan juga diberikan oleh badan perubatan bagi Ivermectin digunakan kepada orang ramai dan cadangan supaya ia digunakan kepada manusia adalah tidak wajar sama sekali.

“Sehingga kini, Bahagian Regulatori Farmasi Negara (NPRA) memaklumkan tiada produk dengan bahan aktif Ivermectin berdaftar dengan Pihak Berkuasa Kawalan Dadah (PBKD) untuk kegunaan manusia.

“Pihak Pentadbiran Makanan dan Ubat-Ubatan (FDA) belum pernah meluluskan indikasi Ivermectin bagi tujuan rawatan ataupun sebagai pencegahan Covid-19. Perkara ini telah dijelaskan FDA dalam artikel yang bertajuk Why You Should Not Use Ivermectin to Treat or Prevent Covid-19’ bertarikh 3 Mei 2021,” terang beliau.

Selain itu, Dr Raymond berkata Pertubuhan Kesihatan Sedunia (WHO) hanya membenarkan Ivermectin sebagai rawatan Covid-19 dalam kajian dan percubaan klinikal sahaja berdasarkan penjelasan dalam artikel yang bertajuk WHO Advises That Ivermectin Only Be Used to Treat Covid-19 Within Clinical Trials pada 31 Mac 2021.

Semasa Sidang Khas Dewan Rakyat, isu Ivermectin dibangkitkan Ahli Parlimen (MP) pembangkang, Mohamad Sabu (AMANAH-Kota Raja) yang meminta Kementerian Kesihatan Malaysia (KKM) meluluskan penggunaannya bagi merawat pesakit Covid-19.

Cadangan tersebut disokong pula rakan separtinya, MP Shah Alam Khalid Samad berkata: “Jika mereka (pesakit) sanggup mengambilnya (Ivermectin), (maka) berikan kepada mereka.”

Susulan isu panas Ivermectin itu di Dewan Rakyat hari ini beberapa pengamal perubatan bangkit mempertahankan Menteri Kesihatan, sambil mengutuk Ahli Parlimen pembangkang yang tidak tahu menahu mengenai ubat itu sebaliknya mendesak ia digunakan untuk pesakit Covid-19.


PRU-15: Undi kepada GPS bukan undi UMNO, jelas Dr Sim

Timbalan Premier Sarawak Datuk Sri Dr Sim Kui Hian menolak tanggapan bahawa undi untuk Gabungan Parti Sarawak (GPS) pada Pilihan Raya Umum Ke-15 (PRU-15) 19 November depan, sama dengan mengundi UMNO.

Presiden Parti Bersatu Rakyat Sarawak (SUPP) itu menyifatkan dakwaan sedemikian adalah taktik pembangkang, khususnya DAP, untuk mengelirukan pengundi.

“Sekarang DAP mengatakan bahawa mengundi GPS adalah seperti mengundi UMNO. Saya tidak tahu siapa yang mengundi UMNO (di Sarawak). Tidak ada UMNO di Sarawak.

“Namun, DAP sendiri khususnya ahli Parlimen menerima peruntukan daripada Perdana Menteri daripada UMNO (dalam Kerajaan Persekutuan sebelum ini). Setiausaha Agung DAP Anthony Loke malah berkata mereka tidak menolak untuk membentuk kerajaan (seterusnya) dengan UMNO.

“Ia seperti mereka (DAP) menghalang kami (GPS) daripada bekerjasama dengan UMNO,” katanya pada majlis perlantikan bersama ahli jawatankuasa SUPP cawangan Opar dan Tanjung Datu di Dewan Chung Hua, di Lundu, semalam.

Dr Sim merujuk kepada Memorandum Persefahaman (MoU) Transformasi dan Kestabilan Politik yang dimeterai antara Kerajaan Persekutuan dan Pakatan Harapan, yang melibatkan peruntukan kerajaan untuk kawasan yang dikuasai pembangkang.

Presiden SUPP menegaskan, seperti yang diumumkan oleh Premier Datuk Patinggi Tan Sri Abang Johari Tun Openg yang juga pengerusi GPS baru-baru ini, gabungan itu akan bertanding sendiri pada PRU-15 ini, tetapi akan berunding mengenai parti mana yang akan bekerjasama untuk membentuk kerajaan pada malam hari pengundian 19 November depan.

“Sejak 2018, kita merdeka dari segi politik. Sebab itu pada malam pilihan raya, kita akan lihat siapa yang akan kita rundingkan,” tambah Dr Sim menurut Borneo Post.

Ditemui media kemudian, Dr Sim berkata idea bahawa DAP mungkin mempertimbangkan untuk bekerjasama dengan UMNO menunjukkan ‘double standard’ parti pembangkang itu.

“Apa yang DAP perjuangkan untuk Sarawak? Bankrap idea… DAP tidak pernah memikirkan apa yang mereka mahu lakukan untuk Sarawak.”

Mengenai PRU-15, Dr Sim berkata GPS mesti memenangi kesemua 31 kerusi Parlimen yang dipertaruhkan di Sarawak bagi membolehkan negeri itu mempunyai kuasa perundingan yang lebih besar.

Katanya ini termasuk SUPP perlu menang tujuh kerusi yang diperuntukkan kepada parti itu – Bandar Kuching, Stampin, Serian, Sarikei, Sibu, Lanang dan Miri – dan menyeru ahli dan penyokong parti komponen GPS untuk bekerjasama bagi menjayakan perkara ini.

“Sarawak dibuli sejak sekian lama, tetapi Sarawak tidak akan dibuli sepanjang masa. Jadi ini adalah ‘roda nasib’ – kadang-kadang, anda berada di atas, kadang-kadang anda berada di bawah. Jadi sudah tiba masanya untuk DAP jatuh ke bawah.

“Jadi untuk memenangi 31 kerusi, kami memerlukan bantuan semua orang,” katanya.


Hutang 1MDB kini RM32 bilion setakat Jun 2021

1Malaysia Development Bhd (1MDB) mempunyai hutang terkumpul berjumlah RM32 bilion setakat akhir Jun 2021, demikian menurut laporan Tinjauan Fiskal dan Anggaran Hasil Kerajaan Persekutuan 2022 yang dikeluarkan hari ini.

Untuk rekod, syarikat pelaburan negara kontroversi itu dikaitkan dengan bekas Perdana Menteri Datuk Seri Najib Razak yang juga terpalit dengan pendakwaan di mahkamah melibatkan salahguna kuasa dan penyelewengan.

Bernama melaporkan sejumlah RM12.8 bilion komitmen kewangan dan pembayaran hutang 1MDB telah dilunaskan oleh kerajaan atau Menteri Kewangan (Diperbadankan) (MKD) menerusi pinjaman dan pendahuluan setakat September lepas yang mencecah hampir RM10 bilion selain penggunaan Akaun Amanah.

Menurut laporan yang dikeluarkan oleh Kementerian Kewangan, baki terkumpul Akaun Amanah selepas mengambil kira pendapatan simpanan (hibah) adalah berjumlah RM15.3 bilion dan mampu membiayai obligasi 1MDB sehingga 2022.

Obligasi keseluruhan 1MDB berjumlah RM39.3 bilion merangkumi prinsipal sebanyak RM32.2 bilion dan faedah atau bayaran keuntungan atas pembiayaan (RM7.1 bilion).

1MDB ditubuhkan sebagai sebuah syarikat MKD pada 2009 bagi memacu pembangunan strategik negara, namun kebergantungan tinggi ke atas modal hutang serta tadbir urus korporat yang lemah menyebabkan syarikat tersebut mengalami masalah aliran tunai bermula akhir 2014 dan seterusnya memerlukan bantuan kerajaan.

“Aset berkaitan 1MDB bernilai RM18.2 bilion telah disita atau diperoleh semula dan diletakkan dalam Akaun Amanah Mendapatkan Kembali Aset di bawah kawalan Jabatan Akauntan Negara Malaysia.

“Antara aset yang diperoleh kembali termasuk sitaan aset fizikal serta bayaran penyelesaian oleh pihak yang terbabit dengan Jabatan Kehakiman Amerika Syarikat, terimaan penyelesaian daripada institusi kewangan dan pihak lain seperti firma audit serta terimaan tunai daripada individu dan syarikat,” katanya.

Menurut laporan itu, selain bayaran penyelesaian kepada kerajaan, mantan pengatur terbitan bon bagi pihak 1MDB iaitu Goldman Sachs akan membantu dan memberi jaminan untuk mendapatkan semula aset bernilai sekurang-kurangnya US$1.4 bilion.


Selepas BN umum calon, akar umbi mula protes sampai tutup PDM

Protes dikalangan penyokong peringkat akar umbi mula tercetus selepas Barisan Nasional (BN) mengumumkan barisan calon Pilihan Raya Negeri (PRN) Melaka sehingga sudah ada Pusat Daerah Mengundi sudah ditutup sebelum penamaan calon pada Isnin ini.

Terdapat segelintir penyokong BN yang tidak berpuas hati dengan senarai yang diumumkan Pengarah Pilihan Raya BN, Datuk Seri Mohamad Hasan, difahamkan penyokong Ketua UMNO Bahagian (KB) yang tidak tercalon juga kurang senang apabila terdapat pemimpin lama yang disingkirkan.

Buat kali pertama peratusan muka baharu calon BN kali ini jauh lebih tinggi, berbanding penyandang iaitu sebanyak 86 peratus, malah majoritinya membuat penampilan buat kali pertama.

Dalam PRN kali ini, sebanyak 20 calon akan diletak UMNO, lapan diwakili MCA dan satu kerusi MIC.

Terbaharu, laporan Utusan Malaysia di Melaka mendakwa sebanyak sembilan PDM BN di kawasan Dewan Undangan Negeri (DUN) Bemban sudah ditutup.

PDM yang ditutup mulai Jumaat ialah Pondok Kempas, Kesang Tua, Seri Bemban, Tehel, Taman Maju, Air Panas, Air Kangkong, Air Barok dan Kesang Jaya.

Penutupan tersebut sudah pasti menjejaskan persiapan BN untuk merampas kembali kerusi itu dalam menghadapi Pilihan Raya Negeri (PRN) Melaka, 20 November ini.

Hasil tinjauan media tersebut mendapati, kerja-kerja mengemas kerusi, meja termasuk semua bendera BN turut diturunkan oleh petugas UMNO cawangan di situ.

Difahamkan, penutupan sembilan PDM berpunca daripada perasaan kecewa apabila kerusi itu ditandingi oleh MCA.

DUN Bemban bakal ditandingi Datuk Koh Chin Han yang tewas pada Pilihan Raya Umum Ke-14 (PRU-14) kepada calon DAP, Datuk Dr. Wong Port Pin.

Sementara itu, bekas penyandang kerusi DUN Rim, Ghazale Muhamad mengakui terdapat protes akar umbi selepas pengumuman senarai calon BN, namun penjelasan sudah diberikan bagi meredakan keadaan.

“Sesiapa nama mereka yang tidak tercalon memang kecewa tetapi tidak sampai simpan dalam hati. Sekarang apa yang penting kita bekerja bersama-sama menguatkan jentera kempen parti.

“Segala rasa keluh kesah dan tidak puas hati kita tolak tepi. Saya yakin rasa kecil hati ini akan hilang sedikit demi sedikit nanti,” katanya dipetik laporan Melaka Hari Ini (MHI).

Ghazale turut mengakui kecewa kerana tidak terpilih namun akur dengan keputusan parti yang mahu meletakkan muka baharu. Beliau memberi jaminan akan bekerja dan membantu jentera BN bagi memenangkan calonnya.

Ghazale antara 24 penyandang kerusi DUN negeri yang tidak bertanding semula pada PRN 20 Nov, bagi memberi laluan kepada muka-muka baharu.
\
Tujuh penyandang ADUN tidak dinamakan semula dan digantikan dengan calon baharu iaitu di DUN Tanjung Bidara, Ayer Limau, Asahan, Rim, Merlimau, Taboh Naning serta Sungai Rambai.

Calon di DUN Sungai Udang dan Pantai Kundor juga menampilkan calon muka baharu, selepas penyandang asal keluar parti.

Malah, Pengerusi BN Datuk Seri Ahmad Zahid Hamidi yang sedang berada di Jerman juga sedar terhadap protes yang sedang berlaku dan terpaksa meredakan keadaan dengan memberi tawaran penyandang yang tidak tercalon mungkin akan diberi tawaran lebih baik selepas ini.

Zahid berkata ia termasuk menampilkan semula mereka sebagai calon bagi kerusi Parlimen dalam PRU-15.

“Kepada mereka yang tidak dicalonkan, Insya-Allah mereka akan dipertimbangkan pada masa depan atau bagi kerusi Parlimen pada PRU nanti,” kata Zahid.

Protes akar umbi atau sabotaj dalaman parti dijangka bakal mengurangkan peluang BN untuk menang PRN Melaka memandangkan gabungan itu masuk bertanding secara solo dengan berdepan pertembungan banyak penjuru dengan PAS dan Bersatu.

BN dan Perikatan Nasional (PN) masing-masing masuk bertanding dalam PRN Melaka secara berasingan walaupun mempunyai kerjasama di peringkat kerajaan pusat.


Polis rampas ekstasi RM26.5 juta, tahan dalang, tiga wanita China

Polis merampas sejumlah besar pil ekstasi setelah menyerbu dua unit kondominium mewah yang dijadikan sebagai tempat pemprosesan dadah itu di sekitar ibu negara, Khamis lalu.

Dalam serbuan jam 4.30 petang itu juga polis menahan seorang lelaki disyaki dalang kegiatan itu, serta tiga wanita warga China yang dipercayai turut terbabit.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata, semua yang ditahan itu berumur 48 hingga 56 tahun, lapor Bernama.

Beliau berkata kondominium mewah itu disewa RM2,500 sebulan tiap satu unit dan ia digunakan sebagai tempat untuk memproses dadah, sebelum dijual kepada pelanggan di kelab malam serta pasaran tempatan, dan kegiatan mereka dipercayai telah aktif sejak hujung tahun lepas.

“Sejumlah pil dan serbuk dadah jenis ekstasi dianggarkan bernilai RM26.5 juta dan dua kenderaan, wang tunai, jam tangan serta barang kemas dirampas dalam serbuan itu,” katanya pada sidang media di Bukit Aman, hari ini.

Menurutnya semakan mendapati tiga wanita warga asing itu masuk ke negara ini empat hingga lima tahun lalu menggunakan pas lawatan sosial.

Beliau berkata kesemua mereka yang didapati negatif dadah dan tidak memiliki sebarang rekod jenayah lampau itu direman tujuh hari bagi membantu siasatan dan kes disiasat mengikut Seksyen 39B Akta Dadah Berbahaya 1952.

Sementara itu Ayob Khan berkata pihaknya sedang melengkapkan kertas siasatan berhubung kes seorang bekas diplomat Malaysia bersama anak lelakinya yang ditahan kerana disyaki menanam dan memiliki ladang pokok ganja di Janda Baik, Pahang pada 21 Mei lepas.

“Bekas diplomat berusia 78 tahun itu telah dibebaskan dengan jaminan polis selepas tempoh remannya tamat semalam, dan anaknya masih ditahan reman sehingga esok, mungkin akan disambung reman,” katanya.

Katanya kertas siasatan akan diserahkan kepada pejabat Pejabat Peguam Negara dalam masa terdekat.

Selasa lepas media melaporkan polis menahan seorang bekas diplomat bergelar Datuk dan anak lelakinya berusia 53 tahun yang dipercayai terlibat menanam 102 pokok disyaki ganja di sebuah rumah di Kampung Sum Sum, Janda Baik, Bukit Tinggi, Pahang.


Kes positif di Filipina hampir 3.5 juta

Kes positif Covid-19 di Filipina hampir mencecah 3.5 juta susulan 24,138 lagi jangkitan baharu dilaporkan dalam tempoh 24 jam semalam, kata Jabatan Kesihatan (DOH) negara itu.

Daripada keseluruhan 3,493,447 kes itu, 226,521 atau 6.5 peratus adalah kes aktif, namun 97.9 peratus mengalami gejala ringan, lapor DOH.

Semalam sahaja seramai 22,014 pesakit telah sembuh menjadikan keseluruhan kes pulih sebanyak 3,213,190 atau 92 peratus daripada kes terkumpul.

DOH berkata seramai 74 pesakit Covid-19 meninggal dunia semalam menjadikan keseluruhannya sejak awal 2020 lalu sebanyak 53,736 kes.

Kadar kes positif di negara itu adalah sebanyak 35.2 peratus daripada 61,013 ujian yang dilakukan.

Sementara itu, enam lagi wilayah di Filipina diletakkan dalam senarai Amaran Tahap Tiga Covid-19.

Palawan, Camiguin, Davao Barat, Kepulauan Dinagat, Tawi-Tawi dan Sulu diletakkan dalam senarai itu berkuat kuasa hari ini sehingga 15 Februari, kata Setiausaha Kabinet, Karlo Nograles.

Amaran Tahap Tiga daripada lima tahap melarang sukan bersentuhan, pesta ria, kasino dan sesi pembelajaran bersemuka, kecuali yang dibenarkan pasukan petugas khas Covid-19 atau Pejabat Presiden.

Pada tahap tiga itu juga mengurangkan jumlah restoran, gim, restoran dan ruang rekreasi kepada 30 peratus sahaja.

Tahap amaran sesuatu kawasan bergantung kepada kadar jangkitan harian Covid-19, penularan dan penggunaan pusat jagaan kesihatan.

Metro Manila dan beberapa kawasan lain berada di bawah tahap tiga sekurang-kurangnya sehingga Isnin.

Sekurang-kurangnya 58.1 juta daripada 109 juta penduduk negara itu telah diberi vaksin sepenuhnya. – Agensi


Tahniah rakyat Malaysia! Kes Covid-19 tak naik selepas Aidilfitri: Khairy

Menteri Kesihatan Khairy Jamaluddin mengucapkan tahniah kepada rakyat Malaysia kerana mengamalkan tingkah laku yang baik dalam fasa peralihan ke endemik.

Menurutnya kerana sikap rakyat Malaysia dan kesediaan mereka untuk belajar hidup dengan virus itu menyebabkan jangkitan tidak meningkat kepada jumlah yang memberangsangkan selepas sambutan Aidilfitri lalu.

Beliau berkata ini sekali gus membuktikan bahawa rakyat mempunyai kemampuan untuk menjayakan fasa peralihan ke endemik ini dan mereka masih patuh dengan prosedur operasi standard dalam mengekang penularan Covid-19.

“Kita lihat dari segi tingkah laku rakyat Malaysia sangat baik dalam fasa peralihan ke endemik, apabila berada di kawasan terbuka atau di luar masih lagi pakai pelitup muka.

“Ini bermakna rakyat Malaysia sudah tahu macam mana nak ‘hidup’ dengan Covid-19. Mereka juga tahu sekiranya ada gejala, tidak keluar, tidak campur atau mereka akan mengasingkan diri,” katanya diminta mengulas mengenai faktor jumlah kes Covid-19 yang dilihat masih terkawal sejak kebelakangan ini meskipun dijangka meningkat selepas musim perayaan Aidilfitri..

Beliau ditemui selepas merasmikan persidangan Hari Asma Sedunia 2022 di ibu negara hari ini.

“Kita tidak perlu mempunyai peraturan yang ketat atau mengeluarkan kompaun kerana – berbanding negara lain yang peraturannya agak longgar – tetapi melihat kepada kita… kita tidak mempunyai masalah.

“Kadar vaksinasi kita yang tinggi juga membantu mengurangkan jumlah kes teruk di negara ini. Kita melihat hospital kita sekarang, ia tidak penuh dengan pesakit Covid-19. Kita dapat memberi perhatian kepada kes dan isu lain seperti asma.

“Dan ini semua kerana rakyat Malaysia,” katanya seperti dilapor media tempatan hari ini.

Bulan lalu, Ketua Pengarah Kesihatan Tan Sri Dr Noor Hisham Abdullah berkata mungkin terdapat sedikit peningkatan kes Covid-19 selepas sambutan Aidilfitri, tetapi kemungkinan besar melibatkan kes kurang serius iaitu Kategori 1 dan 2.

Pada 12 Mei, Dr Noor Hisham mengakui terdapat peningkatan dalam kadar kebolehjangkitan (Rt) Covid-19 negara walaupun tiada peningkatan drastik dalam kes.

Beliau berkata terdapat beberapa faktor yang menyumbang kepada kadar kejangkitan iaitu kes baharu Covid-19, pemulihan serta mengambil kira komuniti yang masih belum dijangkiti dan komuniti yang telah divaksin.

Semalam, negara merekodkan 2,017 jangkitan baharu – naik setelah dua hari sebelumnya mencatat kes harian di bawah 2,000.

Angka itu menjadikan kumulatif positif sejak Januari 2020 hingga semalam sebanyak 4,483,295 kes, dengan 4,417,694 pesakit telah pulih, dan 29,971 kes masih aktif.

Daripada jumlah kes aktif itu, 28,679 pesakit menjalani kuarantin di rumah; 19 ditempatkan di PKRC; 1,235 dimasukkan ke hospital; dan 38 dirawat di unit rawatan rapi dengan 20 daripadanya memerlukan alat bantuan pernafasan.


Tiga dos vaksin beri perlindungan penuh, kata Dr Anthony Fauci

Dengan peningkatan jangkitan Covid-19 yang kembali mengancam nyawa rakyat, pegawai kesihatan Amerika Syarikat (AS) menjelaskan suntikan penggalak perlu bermula segera – beberapa minggu sebelum Pentadbiran Ubat-Ubatan dan Makanan (FDA) memberi kelulusan mereka.

“Sebab itu, tiga dos suntikan vaksin diperlukan untuk memberi perlindungan sepenuhnya,” kata Dr Anthony Fauci.

Pengarah Institut Alergi dan Penyakit Berjangkit AS itu memetik dua laporan penyelidikan dilakukan Israel yang menunjukkan penurunan jangkitan terhadap individu yang mendapat suntikan ketiga atau penggalak.

Terdapat alasan yang munasabah untuk mempercayai bahawa dos ketiga sebenarnya akan bertahan lama, dan jika tahan lama, maka anda mungkin akan memerlukan sistem tiga dos sebagai rejim rutin, katanya.

Ketua Penasihat Perubatan White House itu bagaimanapun berkata ianya bergantung kepada FDA untuk memutuskan sama ada penduduk AS perlu mendapatkan tiga dos vaksin Covid-19 atau tidak.

Bagaimanapun FDA akan mempertimbangkan persoalan itu akhir bulan ini setelah Moderna dan Pfizer memohon kebenaran penggunaannya sebagai dos ketiga setelah enam atau lapan bulan selepas suntikan dos kedua.

Cadangan pengambilan dos penggalak itu akan mewujudkan keperluan vaksin kepada sejumlah besar populasi, dan boleh dimulakan pada 20 September ini, kata Pakar Bedah Umum, Dr Vivek Murthy.

“Pada titik tertentu, kita mungkin memiliki cara untuk memberitahu siapa yang memerlukan suntikan tambahan, dan siapa yang tidak. Sekarang ini kita tidak mempunyai indikator.

“Sebab itu kita sekarang menggalakkan orang ramai mendapatkan suntikan vaksin, tidak kira sama ada mereka dijangkiti pada masa lalu atau tidak, tetapi juga apabila tiba masa untuk mengambil dos tambahan bagi mengekal dan meningkatkan perlindungan. Itu kita lakukan secara meluas,” katanya.

Sebelum ini, FDA hanya memberi kelulusan penggunaan kecemasan dos penggalak kepada individu yang mempunyai masalah sistem imun dan ketahanan tubuh badan.

Sejak 13 Ogos hingga kini, lebih sejuta individu yang mempunyai masalah itu sudah diberikan suntikan ketiga sama ada dos Pfizer atau Moderna.

Walaupun dosnya belum tersedia untuk orang ramai, pihak perkhidmatan kesihatan menerima banyak panggilan daripada orang ramai untuk membuat janji temu mengenainya, lapor Persatuan Kebangsaan Jabatan Kesihatan Daerah dan Bandar.

Namun, penekanan tetap diberikan untuk meningkatkan kadar vaksinasi di kalangan populasi AS bagi membantu mengekang penularan Covid-19. Dianggarkan 52.7 peratus daripada jumlah keseluruhan populasi AS telah melengkapkan suntikan vaksin masing-masing.

Bagaimanapun, daripada 10 negeri yang teruk dilanda Covid-19 sejak lebih seminggu lalu, tujuh daripadanya adalah dalam kalangan 10 yang terbaik dalam kadar vaksinasi, menurut data Pusat Kawalan dan Pencegahan Penyakit (CDC). – Agensi


125 saksi dipanggil beri keterangan kes rasuah terowong Guan Eng

Seramai 125 saksi pendakwaan dijangka memberi keterangan dalam perbicaraan kes rasuah bekas Menteri Kewangan, Lim Guan Eng yang menhadapi empat pertuduhan membabitkan pembinaan terowong dasar laut dan projek pembinaan jalan utama di Pulau Pinang.

Timbalan Pendakwa Raya Wan Shaharuddin Wan Ladin berkata, saksi berpotensi untuk dipanggil bagi kes pendakwaan itu, termasuk beberapa anggota Exco Pulau Pinang. Pihak pendakwaan juga telah menyerahkan semua dokumen berkaitan kes itu kepada pihak pembelaan hari ini.

“Antara dokumen yang diserahkan ialah laporan forensik telefon, laporan bahagian analisis kewangan Suruhanjaya Pencegahan Rasuah Malaysia (SPRM) dan laporan daripada pakar pendakwaan tentang projek yang terlibat,” katanya selepas prosiding pengurusan kes di hadapan Hakim Mahkamah Sesyen Azura Alwi di Kuala Lumpur, hari ini.

Lim, 60, yang juga bekas Ketua Menteri Pulau Pinang diwakili peguam Sangeet Kaur Deo dikecualikan daripada menghadiri prosiding hari ini.

Terdahulu, Wan Shaharuddin memaklumkan kepada mahkamah bahawa pihaknya telah menyerahkan semua dokumen yang diperlukan pihak pembelaan sebelum perbicaraan kes itu, yang dijangka bermula pada 8 Jun.

“Kami juga telah menyerahkan senarai saksi berpotensi kepada pihak pembelaan dan satu salinan senarai saksi kepada mahkamah,” katanya.

Sebelum ini, mahkamah menetapkan 8 hingga 11 Jun; 12 hingga 16 Julai; 28 dan 29 Julai, 16 hingga 20 Ogos, 6 hingga 10 September, 20 hingga 24 September dan 13 hingga 17 Disember depan untuk perbicaraan kes.

Mengikut pertuduhan pindaan pertama, Lim didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3,300,000 dengan mengambil tindakan membantu syarikat milik Datuk Zarul Ahmad Mohd Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Beliau dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City, di sini pada Mac 2011, antara 12.30 tengah malam hingga 2 pagi.

Ahli Parlimen Bagan itu juga dituduh atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, KOMTAR, pada 17 Feb 2015 dan 22 Mac 2017.


PRU-15: Selepas skandal kapal LCS terbongkar BN tak yakin tubuh kerajaan sendirian

Pengarah Pilihan Raya Barisan Nasional (BN) Datuk Seri Mohamad Hasan dilihat tidak yakin gabungan parti itu mampu menubuhkan kerajaan sendiri selepas Pilihan Raya Umum Ke-15 (PRU-15) akan datang, walaupun kekal menyatakan mereka akan bertanding secara solo.

Ini berdasarkan kenyataan terbaharu beliau semalam bahawa BN bersedia berunding dengan parti lain bagi menubuhkan kerajaan jika gabungan itu gagal menubuhkan kerajaan secara sendirian.

Memetik Bernama pada Pelancaran Jentera PRU-15 BN Negeri Terengganu di Pantai Penunjuk, di Kijal, Terengganu, semalam, Timbalan Presiden UMNO itu berkata:

“Selepas pilihan raya kami tengoklah, kalau menang dan dapat tubuh sendiri kerajaan…alhamdulillah. Jika tidak, keputusan parti akan tentukan dengan siapa kami perlu berunding untuk bentuk kerajaan yang mantap.”

Kenyataan beliau menyusul tatkala BN dan UMNO sekarang ini berdepan skandal kapal tempur pesisir pantai (LCS) Tentera Laut Diraja Malaysia (TLDM) yang diberikan kepada sebuah syarikat pada 2011 ketika gabungan itu memerintah.

Sebelum ini, BN dan UMNO telah dikaitkan dengan skandal kewangan terbesar dalam sejarah dunia melibatkan 1Malaysia Development Berhad (1MDB), hingga Perdana Menteri yang juga Pengerusi BN ketika itu Datuk Seri Najib Razak diheret ke mahkamah dan dijatuhi hukuman penjara dan denda setelah didapati bersalah.

Skandal 1MDB yang memalukan negara pada mata dunia dan dikaitkan dengan Najib serta kroni-kroninya telah menumbangkan BN pada PRU-14 lalu.

Najib juga sekarang ini berdepan beberapa lagi tuduhan, termasuk menyalahgunakan kuasa, ketika mengetuai BN dan UMNO memerintah negara.

Beberapa pemimpin BN yang lain, termasuk Presiden UMNO Datuk Seri Ahmad Zahid Hamidi juga sekarang ini berdepan puluhan tuduhan jenayah, termasuk rasuah yang diterima ketika menjadi Timbalan Perdana Menteri dan Menteri Dalam Negeri sebelum ini.

Skandal terbaharu kapal LCS meletus apabila pada 4 Ogos lalu Jawatankuasa Kira-Kira Wang Negara (PAC) mendedahkan lebih RM6 bilion wang rakyat telah diberikan kepada Boustead Naval Shipyard Sdn Bhd (BNS) untuk projek pembinaan enam kapal itu, yang keseluruhannya bernilai lebih RM9 bilion.

Pengerusi PAC Wong Kah Woh berkata BBNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika BN/UMNO memerintah iaitu bermula dengan surat anugerah pada 2011 disusuli penyerahan kontrak kepada BNS pada 2014.

Semua kapal itu sepatutnya diserahkan tahun ini dan 2023, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.

Sebelum ini, Ahli Parlimen Pasir Gudang Hassan Abdul Karim berpendapat skandal kapal LCS bernilai berbilion-bilion ringgit itu akan menjadi ‘ribut yang sempurna’ yang boleh menjatuhkan BN pada PRU-15 akan datang.

Beliau berkata skandal terbaharu membabitkan projek bernilai RM9 bilion akan timbul dan memberi impak besar menjelang PRU-15 yang dijangka akan diadakan tidak lama lagi.

“Mereka yang bertanggungjawab dalam dakwaan salah urus dana awam dalam skandal LCS adalah pemimpin utama UMNO serta mereka di bawah BN.

“Isu skandal LCS yang terbongkar baru-baru ini akan menarik ribut yang akan menumbang dan menjatuhkan UMNO-BN sekali lagi dalam pilihan raya umum (PRU) akan datang,” kata Hassan lagi.

Bekas Menteri Pertahanan, Mohamad Sabu, dan bekas timbalannya, Liew Chiw Tong, pula membangkitkan persoalan amat penting dalam kenyataam bersama mereka sebelum ini, iaitu sama ada Najib telah merancang dari awal lagi untuk menggunakan dana projek LCS bagi membayar hutang lapuk projek kapal ronda generasi baharu (NGPV).


Bursa Malaysia dibuka rendah

Bursa Malaysia memulakan dagangan pagi ini rendah berikutan kegiatan pengambilan untung dalam saham wajaran tinggi terpilih, seiring dengan prestasi semalaman Wall Street yang bercampur-campur, kata seorang peniaga.

Pada 9.05 pagi, indeks penanda FTSE Bursa Malaysia KLCI (FBM KLCI) susut 5.41 mata kepada 1,502.30 daripada penutupan semalam pada 1,507.71, lapor Bernama.

Indeks utama itu dibuka pada paras 1,505.07 pagi ini, lebih rendah sebanyak 2.64 mata.

Di pasaran yang lebih luas menyaksikan kaunter rugi mengatasi kaunter untung 146 berbalas 110, manakala 195 kaunter tidak berubah, 1,796 tidak diniagakan dan sembilan yang lain digantung.

Jumlah dagangan adalah sebanyak 151.70 juta unit bernilai RM45.21 juta.

Menurut Malacca Securities Sdn Bhd, Indeks Dow Jones jatuh sebanyak 0.3 peratus berikutan prestasi bercampur-campur pendapatan korporat menjelang pengeluaran data kadar pengangguran Amerika Syarikat (AS) lewat hari ini.

Ia menambah pasaran saham Eropah meneruskan keuntungan manakala pasaran saham Asia kebanyakannya kekal menggalakkan.

“Kami percaya sentimen dijangka masih positif untuk sesi hari ini kerana pelabur telah mengetepikan ketegangan geopolitik AS-China untuk memberi tumpuan kepada musim pelaporan pendapatan yang akan datang,” kata firma pembrokeran itu dalam satu nota hari ini.

Mengenai komoditi, ia berkata harga minyak mentah merosot lagi kepada paras US$94 setong — paras terendah sejak permulaan perang Ukraine-Rusia, sementara harga minyak sawit mentah menyaksikan peningkatan sederhana dan kekal melepasi paras RM3,800 setiap tan.

Bagi sektor tumpuan pula, firma itu berkata sektor teknologi diunjur akan meneruskan aliran menaik, mengambil petunjuk daripada keuntungan yang dicatatkan di Nasdaq.

Dalam kalangan saham wajaran tinggi, Maybank, IHH Healthcare dan CIMB, semuanya turun 2.0 sen kepada RM8.88, RM6.44 dan RM5.23, Public Bank susut 1.0 sen menjadi RM4.64, manakala Petronas Chemicals tidak berubah pada RM8.86.

Bagi saham aktif, EURO Holding menambah 3.5 sen kepada 19.5 sen, Unique Fire susut 4.5 sen kepada 21.5 sen, CSH Alliance turun setengah sen kepada 4.5 sen manakala TWL dan MQ Technology tidak berubah, masing-masing pada 6.5 sen dan 3.5 sen .

Di papan indeks, Indeks FBM Emas Syariah menguncup 37.50 mata menjadi 10,830.23, Indeks FBMT 100 turun 29.32 mata kepada 10,414.52 dan Indeks FBM Emas lebih rendah 27.72 mata kepada 10,666.56.

Manakala, Indeks FBM 70 lemah 3.01 mata kepada 12,801.26 dan FBM ACE menokok 2.31 mata kepada 4,887.59.

Mengikut sektor, Indeks Perkhidmatan Kewangan berkurangan sebanyak 11.96 mata kepada 16,653.25, Indeks Produk dan Perkhidmatan Perindustrian turun 0.39 mata kepada 185.58, Indeks Tenaga menguncup 2.29 mata kepada 658.78 dan Indeks Perladangan lemah 31.83 mata. 7,052.16.


Bersatu Sarawak akan bantu GPS dalam PRN, akur keputusan Presiden

Bersatu Sarawak akur dengan keputusan Presiden Bersatu Tan Sri Muhyiddin Yassin untuk tidak bertanding pada Pilihan Raya Negeri (PRN) Sarawak.

Ketua Badan Pimpinan Bersatu Sarawak Senator Jaziri Alkaf Abdillah Suffian berkata pihaknya juga menyokong penuh Gabungan Parti Sarawak (GPS) pimpinan Tan Sri Abang Johari Tun Openg dalam memastikan gabungan tersebut memperoleh kemenangan pada PRN itu.

“Ahli-Ahli Bersatu Sarawak akan turun membantu kempen serta menggerakkan seluruh jentera bagi memastikan GPS mencapai kemenangan besar dan cemerlang pada PRN Sarawak kali ini.

“Kita memberi kepercayaan kepada Abang Johari untuk membawa kemenangan dan sekali gus mempertahan kerajaan negeri pimpinan GPS,” menurutnya dalam kenyataan hari ini lapor Bernama.

Muhyiddin hari ini mengumumkan Bersatu tidak akan bertanding pada PRN Sarawak yang berlangsung pada bulan depan.

Pengerusi Perikatan Nasional itu berkata keputusan tersebut dibuat selepas sesi perbincangan bersama Abang Johari baru-baru ini.

Suruhanjaya Pilihan Raya telah mengumumkan tarikh penamaan calon bagi PRN Sarawak ditetapkan pada 6 Dis, pengundian awal pada 14 Dis dan pengundian pada 18 Dis.


Pfizer, Moderna sesuai untuk wanita hamil: Kajian

Vaksin mRNA Covid-19 yang dihasilkan Pfizer/BioNTech dan Moderna didapati tidak mendatangkan kesan serius kepada kehamilan, lapor data baharu analisis yang diterbitkan dalam Jurnal Perubatan New England.

Analisis itu bagaimanapun hanya dikhususkan kepada vaksin Pfizer dan Moderna, kerana kedua-duanya dicipta berdasarkan teknologi mRNA yang lebih baharu.

Oleh itu penemuan daripada analisis berkenaan tidak relevan dengan vaksin seperti AstraZeneca atau Johnson & Johnson.

Data baru, yang disusuli dengan penyelidikan, menunjukkan vaksin mRNA berkesan kepada individu yang hamil dan sedang menyusu bayi, sekali gus menunjukkan bahawa manfaat vaksin melebihi risiko.

Analisis itu melihat kepada data lebih 35,000 ibu hamil yang telah melaporkan status kesihatan mereka kepada Pusat Kawalan dan Pencegahan Penyakit Amerika Syarikat (CDC), menggunakan aplikasi telefon pintar, dan diikuti dengan sekumpulan 3,958 ibu hamil yang telah menerima vaksin mRNA.

Analisis itu juga mendapati bahawa kesan buruk, termasuk keguguran dan kelahiran prematur, tidak ketara kepada individu yang diberi vaksin.

Kajian ini juga melihat kesan sampingan vaksin ketika kehamilan. Penyelidik mendapati kesan sampingan yang paling biasa daripada vaksin adalah sakit di tempat suntikan, dan ianya lebih kerap berlaku kepada wanita yang sedang hamil.

Sebelum ini Pertubuhan Kesihatan Sedunia (WHO) berkata, walaupun kehamilan menjadikan wanita berisiko tinggi mendapat Covid-19 yang teruk, sangat sedikit data yang tersedia untuk menilai keselamatan vaksin ketika tempoh hamil.

Bagaimanapun, WHO berkata, wanita hamil boleh menerima vaksin jika manfaatnya melebihi potensi risiko. – Agensi


UMNO usah leka, Bersatu hanya tunggu masa

Sehari selepas Barisan Nasional (BN) menang Pilihan Raya Negeri (PRN) Melaka, sudah ada saranan daripada beberapa pemimpin UMNO supaya Perdana Menteri, Datuk Seri Ismail Sabri Yaakob menimbang menyegerakan Pilihan Raya Umum (PRU-15).

Ia tidak mengejutkan berikutan momentum BN yang baik selepas meraih 21 daripada 28 kerusi Dewan Undangan Negeri (DUN) Melaka yang dilihat sebagai sentimen rakyat ketika ini memihak kepada gabungan UMNO, MCA, MIC dan Parti Bersatu Rakyat Sabah (PBRS) itu.

Namun, jika diteliti lebih mendalam keputusan PRU 2018 dan PRN Melaka, BN masih bukan pilihan majoriti rakyat negeri bersejarah itu pada 20 November lalu kerana undi popular diperolehnya hanya meningkat sedikit, tetapi bernasib baik dengan perpecahan undi di antara Pakatan Harapan (PH) dan Perikatan Nasional (PN).

Sebanyak 65.85 peratus daripada keseluruhan 495,195 pengundi berdaftar menunaikan tanggungjawab mereka pada PRN lalu, jumlah keluar mengundi paling rendah dalam sejarah pilihan raya di Melaka.

PH yang mencipta tsunami politik apabila berjaya menumpaskan BN pada PRU-14, hanya menang lima kerusi, masing-masing empat oleh DAP hasil sumbangan kerusi di kawasan pengundi bukan majoriti Melayu dan Amanah melalui bekas Ketua Menteri, Adly Zahari.

Analisisnya, pecahan undi kepada PH susut sebanyak 15.31 peratus, kebanyakannya disebabkan pengundi luar bandar yang tidak menyokong BN beralih kepada PN, khususnya Bersatu yang bertanding banyak kerusi di kawasan terbabit ketika menjadi komponen pakatan itu pada PRU-14.

PN yang mempertaruhkan calon daripada Bersatu, PAS serta Gerakan dan buat julung kali bertanding pilihan raya, juga memberi impak apabila menang dua kerusi, merampasnya daripada Umno di Pantai Kundor dan daripada DAP di Bemban.

PAS yang kalah semua lapan kerusi dan Gerakan di semua lima kerusi, turut menunjukkan prestasi lebih baik berbanding PRU-14, malah tiada calon PAS yang hilang deposit pada PRN ini, berbanding 10 daripada 24 calonnya pada 2018.

Undi kepada PAS juga bertambah di beberapa kerusi, khususnya di Serkam dengan peningkatan 18 peratus sokongan berbanding PRU-14 dan di Duyong sebanyak lima peratus.

Di Gadek dan Bemban, PN berjaya memainkan peranannya dengan berkesan dalam menarik sokongan pengundi Melayu serta memecahkan undi bukan Melayu dan keseluruhannya, berjaya meraih kira-kira 17 peratus undi popular daripada pemilih Melayu, terutama pengundi muda.

Jika dilihat dua kerusi dimenangi Bersatu, iaitu Bemban dan Sungai Udang, masing-masing dengan majoriti 328 dan 530 undi, ia menunjukkan undi awal membabitkan tentera, polis dan keluarga mereka memberi kelebihan parti diterajui Tan Sri Muhyiddin Yassin itu.

Tidak keterlaluan jika dikatakan Bersatu mendapat untung paling besar pada PRN Melaka apabila berjaya menggandakan undinya berbanding PRU 2018 melalui 15 calon yang dipertaruhkan pada 20 November lalu, berbanding hanya enam calon pada PRU-14.

Kemenangan di DUN Sungai Udang dan Bemban menyaksikan Bersatu berjaya mengekalkan prestasinya sama seperti PRU-14 dan parti berkenaan menerimanya sebagai isyarat positif bahawa PN mempunyai potensi untuk terus meraih sokongan rakyat pada PRU-15 nanti.

BN dan UMNO juga perlu melihat perkembangan itu dari perspektif Bersatu, usah terlalu selesa dan membuat kesimpulan kemenangan dengan majoriti dua pertiga diperoleh mereka di Melaka sebagai kayu pengukur nasib PN dalam politik negara.

BN dan UMNO perlu berwaspada kerana gabungan parti baharu atau ‘setahun jagung’ juga punya daya saing dan turut menjadi pilihan pengundi yang berharap mendapat kerajaan yang lebih baik dan dapat menjaga kepentingan mereka.

Shamsul Abu Bakar
Ayer Keroh, Melaka
Pembaca Agenda Daily

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kalimah Allah: Tak cerdik bawa kes yang tak akan menang, kata PM

Perdana Menteri, Datuk Seri Anwar Ibrahim menyifatkan tindakan tetap membawa kes kalimah Allah itu ke mahkamah meski mengetahui tidak akan memenanginya adalah suatu tindakan tidak cerdik.

Beliau yang mempertahankan keputusan kerajaan menarik rayuan berhubung keputusan penggunaan kalimah Allah berkata kerajaan bersedia menerima pandangan namun beliau memberi amaran agar tiada yang cuba menabur fitnah.

“Isu soal tidak rayu itu adalah berkaitan dengan Sarawak, ia sudah dimuktamadkan pada 1986. Kita nak bawa ke mahkamah tapi tahu memang tiada kes untuk menang, tak cerdiklah nama itu.

“Tapi, kita nak tunjuk kita harus tegas dan tidak bertolak ansur kerana kita Islam. Islam pun guna fakta, guna dasar keputusan.

“Ini bukan keputusan saya, tapi keputusan Raja-Raja dan keputusan kerajaan dari dulu, termasuk semasa parti lain yang memerintah. Dua tiga tahun yang lalu, dia tak ubah pun, tiada perubahan sama sekali, jadi (adakah) kita harus dikecam kerana tidak bertegas?” katanya.

Isnin lalu kerajaan melalui Kementerian Dalam Negeri menarik balik rayuan terhadap keputusan Mahkamah Tinggi pada 2021 yang membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah Allah dalam pembelajaran agamanya.

Notis pemberhentian rayuan itu difailkan pada 18 April lalu di Pejabat Pendaftar Mahkamah Rayuan di Putrajaya.

Pada 10 Mac 2021, Hakim Nor Bee Ariffin memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Dalam keputusannya, Hakim Nor Bee berkata arahan KDN pada 5 Disember 1986 bahawa larangan penggunaan kalimah ‘Allah’, ‘Baitullah’, ‘Solat’ dan ’Kaabah’ ke atas orang bukan Islam menyalahi undang-undang dan tidak rasional.


“Saya pun baca buku adik Najib, terbukti 1MDB bawa malapetaka”

Tan Sri Muhyiddin Yassin mengakui ada membaca buku yang ditulis oleh adik Datuk Seri Najib Razak yang membuat pengakuan berhubung skandal 1Malaysia Development Berhad (1MDB) baru-baru ini dan ternyata isu tersebut membawa malapetaka kepada negara.

Pengerusi Perikatan Nasional (PN) itu berkata pengakuan Datuk Seri Nazir Tun Razak, dalam memoirnya bertajuk ‘What’s in a Name’ membuktikan perjuangan sebelum ini menentang salahguna kuasa dan penyelewengan melibatkan 1MDB sehingga menyebabkan dipecat sebagai Timbalan Perdana Menteri (TPM) pada 2015 terbukti benar sekarang.

“Tetapi sejarah saya ni agak luar biasa ini bukan pertama kali kalau saudara masih ingat 2015 waktu saya menjadi Timbalan Perdana Menteri dan waktu itu tercetus apa yang disebutkan skandal 1MDB.

“Hari ni jelas terbukti kerana masalah ni sekarang ni berada di mahkamah. Tapi saya tak nak sentuh, nanti dikatakan contempt of court (menghina mahkamah),” katanya semasa berucap di Pentas PRN Melaka yang disiarkan secara dalam talian.

Jelasnya lagi, isu 1MDB bukan suatu perkara yang main-main kerana ia melibatkan sejumlah wang negara yang besar dan jika tidak dibangkitkan ia akan membawa malapetaka kepada rakyat yang terpaksa menanggung beban hutang berbilion ringgit dan ia akhirnya didedahkan sendiri oleh adik Najib.

“Saya tahu bahawa perkara ini adalah satu perkara yang besar dan kalau kita tak bangkitkan dan menimbulkan kesedaran rakyat ini adalah suatu malapetaka kepada negara kita yang melibatkan kerugian kepada negara bernilai RM40 bilion.

“Hari ini terdedah, dalam buku mutakhir adinda kepada Datuk Seri Najib Razak pun (mendedahkan)… Saya pun baharu baca semalam saya lihat secara sepintas lalu ada juga disebutkan masalah 1MDB,” katanya lagi.

Untuk rekod, terkini 1MDB dilaporkan memiliki hutang terkumpul berjumlah RM32 bilion setakat akhir Jun 2021, demikian menurut laporan Tinjauan Fiskal dan Anggaran Hasil Kerajaan Persekutuan 2022 yang dikeluarkan baru-baru ini.

Terdahulu, Nazir dalam memoirnya pada bab bertajuk ‘Najib’s Rise’ memperincikan keraguan beliau terhadap penubuhan 1MDB, serta hubung kait dana itu dengan Najib.

Malah Nazir mengakui beliau antara yang bertemu bekas Perdana Menteri Tun Dr Mahathir Mohamad untuk berbincang dan menceritakan kebimbangannya berhubung dana 1MDB.

Pertemuan itu turut disertai pemilik The Edge Group, Datuk Tong Kooi Ong di London, sekitar 2015.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang baharu dilancarkan.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1MDB.

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Nazir berkata, semakin sesi perbincangan itu berlangsung semakin Dr Mahathir menunjukkan reaksi atau erti kata lainnya, kemarahan.

Sebagai rekod, Nazir berkata, hubungan antara keluarganya dengan Dr Mahathir telah berdekad lamanya di mana ayahandanya, Abdul Razak telah menyelamatkan karier politik Dr Mahathir dengan membawa kembali beliau ke dalam UMNO.


Sungai di empat negeri lepasi paras bahaya

Portal Info Banjir Jabatan Pengairan dan Saliran (JPS) melaporkan sungai di empat negeri iaitu Pahang, Johor, Negeri Sembilan dan Melaka sudah melepasi paras bahaya setakat jam 3 petang ini.

Paras bahaya tersebut melibatkan 13 daripada 15 sungai yang menunjukkan pola menaik, sekali gus berisiko menyebabkan banjir atau memburukkan lagi bencana itu.

Lima daripada enam sungai di Pahang menunjukkan pola menaik dengan aras airnya melebihi tahap bahaya seperti dicatatkan di stesen Paya Gintong dekat Jerantut melepasi tahap bahaya 45 meter (m).

Selain itu, Sungai Serting di Jambatan Padang Gudang, Bera melepasi paras bahaya 30.5m; Sungai Luit di Kampung Subuh, Maran melebihi paras bahaya 28m, selain Sungai Pahang di Kuala Sungai Chini, Termerloh melebihi paras bahaya 14.9m; Sungai Pahang di Kuala Krau, Temerloh melebihi paras bahaya 40m.

Bagaimanapun, Sungai Jelai di Jeti Lipis, Lipis menunjukkan trend penurunan walaupun tetap melepasi paras bahaya 65.5m.

Jadual bacaan aras sungai itu turut menunjukkan 10 sungai lain melebihi tahap amaran atau jingga, sementara tujuh lagi merekodkan peringkat waspada atau kuning.

Di Johor, empat daripada 18 stesen melepasi paras bahaya dan menunjukkan trend meningkat iaitu Sungai Muar di Buloh Kasap, Segamat serta Sungai Segamat 9.22m berbanding tahap bahaya kedua-duanya 9.14m.

Dua lagi stesen iaitu Sungai Tangkak di Kampung Seri Makmur pula mencatatkan bacaan lebih melebihi paras bahaya empat meter dan Sungai Lenik di Ladang Chaah, Segamat mencatatkan bacaan lebih enam meter.

Selain itu, empat sungainya mencatatkan tahap melebihi amaran serta tiga yang lain melebihi tahap waspada.

Di Negeri Sembilan, tiga daripada lapan stesennya melebihi tahap bahaya iaitu Sungai Muar di Pekan Rompin, Jempol mencatatkan bacaan lebih 33m, Sungai Gemencheh di Empang Sungai Dua, Tampil lebih 39m dan Sungai Muar di Kampung Berembang, Kuala Pilah lebih 63m.

Dua sungai lain merekodkan bacaan melebihi tahap amaran serta satu lagi sungai melebihi tahap waspada.

Di Melaka, dua daripada lima stesen aras sungai melepasi tahap bahaya iaitu Sungai Melaka di Melaka Pindah, Alor Gajah dan Sungai Melaka di Batu Hampar, Melaka Tengah dengan masing-masing merekodkan aras air melebihi 11.9m dan dua meter.

Dua lagi sungainya merekodkan bacaan melepasi tahap amaran dan satu sungai melebihi tahap waspada.

Seterusnya empat sungai di Kelantan dan tiga di Terengganu melepasi tahap bahaya, sementara masing-masing empat lagi sungai di kedua-kedua negeri ini melepasi tahap waspada.

Bagi Sarawak, dua sungainya melebihi tahap waspada, sementara satu daripada sembilan di Selangor menunjukkan trend aras air meningkat iaitu Sungai Jijan di di Taman Desa Merpati, Sepang.


Dr Mahathir bayangkan sertai PUTRA setelah keluar tiga parti

Bekas Perdana Menteri, Tun Dr Mahathir Mohamad membayangkan beliau akan menyertai Parti Bumiputera Perkasa Malaysia (PUTRA) dan bersedia jika parti itu mahu melantik beliau sebagai penasihat.

Beliau yang dilapor keluar daripada Pejuang juga menyifatkan jemputan menyertai PUTRA sesuai dengan perjuangan dan prinsip politiknya iaitu membela nasib orang Melayu dan menolak amalan rasuah.

“Terima kasih atas jemputan ini dan saya akan meneliti terlebih dahulu sama ada PUTRA ini sesuai atau tidak dengan saya.

“Setakat ini, saya tidak nampak sebab tidak boleh terima parti ini, saya akan fikir secara mendalam sebelum keputusan dibuat.

“Saya akan membuat permohonan menjadi ahli dan kalau mahu bagi saya sebagai penasihat parti, saya boleh bagi nasihat,” katanya pada sidang media bersama pimpinan PUTRA di Putrajaya, hari ini.

Dr Mahathir berharap dapat memberi panduan kepada PUTRA dan meneruskan perjuangan serta mencapai matlamat untuk menyelamatkan kaum Melayu di negara ini.

Beliau bersama 12 ahli lain dilapor keluar daripada Pejuang selepas kecewa kerana parti berkenaan memutuskan hubungan dengan Gerakan Tanah Air (GTA).

Sementara itu, Presiden PUTRA, Datuk Ibrahim Ali, yakin Dr Mahathir masih memiliki aura untuk memimpin PUTRA.

“Kita mahu Tun sertai PUTRA. Kami mohon seikhlas hati dan tidak timbul soal Tun mahu memohon sertai PUTRA atau tidak.

“Kita juga jemput 14 bekas pimpinan Parti Pejuang Tanah Air (Pejuang) untuk sertai PUTRA.

“Kita doakan Tun dan isteri, Tun Dr Siti Hasmah Mohamad Ali diberi kesihatan berpanjangan dan kami mahu sehidup semati dengan perjuangan Tun,” katanya, lapor Berita Harian.

Pejuang ditubuhkan bekas Perdana Menteri itu pada Ogos 2020 sebelum beliau meletak jawatan sebagai Pengerusinya pada Disember tahun lalu.

Sebelum ini, perwakilan Pejuang mengumumkan menarik diri daripada GTA pada mesyuarat agung kedua parti itu, 14 Januari lalu.


Selepas banjir besar, 472 kawasan Lembah Klang bakal alami gangguan air

Sebanyak 472 kawasan di wilayah Petaling, Kuala Lumpur dan Hulu Langat akan mengalami gangguan bekalan air tidak berjadual susulan banjir di beberapa kawasan di Lembah Klang.

Pengurusan Air Selangor Sdn Bhd (Air Selangor) dalam kenyataan hari ini memaklumkan bahawa dua loji rawatan air (LRA) terpaksa dihentikan operasi iaitu LRA Langat 2 kerana penutupan bekalan elektrik kecemasan di muka sauk Semantan dan LRA Cheras Batu 11 akibat banjir, menurut laporan Bernama.

LRA Sungai Langat pula hanya beroperasi pada pengeluaran bekalan air separa kerana peningkatan paras kekeruhan air yang tinggi menyebabkan ia hanya boleh mengeluarkan 40 peratus sahaja berbanding pengeluaran harian.

“Air Selangor tidak dapat menggerakkan bantuan bekalan air melalui alternatif lori tangki air kepada pengguna dan premis-premis kritikal di kawasan yang terjejas berikutan penutupan beberapa jalan utama ekoran situasi banjir yang meningkat,” menurut kenyataan itu.

Air Selangor juga belum dapat memastikan jangkaan masa untuk ketiga-tiga LRA itu kembali beroperasi sepenuhnya di kawasan terjejas.

Ia akan memaklumkan perkembangan berkaitan insiden itu dari semasa ke semasa dan para pengguna boleh boleh mendapatkan senarai kawsan yang terlibat menerusi laman sesawang http://hentitugas.airselangor.com/ dan aplikasi Air Selangor.


‘PN bukan lagi underdog, sokongan besar rakyat petanda kemenangan’

Gelombang besar sokongan yang diterima Perikatan Nasional sejak kebelakangan ini mengetepikan tanggapan awal bahawa gabungan itu hanya ‘underdog’ dalam Pilihan Raya Umum Ke-15 (PRU-15) pada Sabtu, 19 November 2022 ini.

Menyifatkan sokongan itu amat luar biasa, Pengerusi Perikatan Nasional Tan Sri Muhyiddin Yassin yang telah berkecimpung dalam dunia politik negara lebih 48 tahun lalu, melihat gelombang itu sebagai tanda rakyat Malaysia bersedia memberi mandat kepada gabungan itu untuk membentuk Kerajaan Persekutuan kali ini.

“Saya telah pergi ke seluruh negara (berkempen)… dan Pasir Gudang ini bukan yang terakhir… di setiap kawasan yang saya lawati dan tinjau secara dekat, saya dapati bahawa dukungan pengundi-pengundi di hampir semua negeri-negeri yang saya lawati agak luar biasa.

“Iaitu suatu petanda juga yang saya telah sebutkan tadi bahawa Perikatan Nasional akan menang dalam PRU-15 ini insya-Allah.

“Di peringkat awal sebelum hari penamaan calon ramai yang berkata bahawa Perikatan Nasional ini underdog. Macam orang tak pandang sangatlah. Agak dipandang remeh seolah-olah kita ni macam budak sekolah.

“Tapi terbukti tanggapan dan andaian ini adalah salah. Kerana pada hari ini dapat lihat jelas dan nyata di mata kepala saya dan saudara sekalian bahawa kita sudah pun melihat satu kemaraan… dukungan rakyat yang luar biasa dan hebat…

“Seolah-olah sudah ada satu gelombang besar nak mengangkat Perikatan Nasional membentuk kerajaan selepas 19 hari bulan ini insya-Allah,” katanya berucap pada program Jelajah Perikatan Nasional ‘PN BEST’ melibatkan Parlimen Pasir Gudang, Johor Bahru dan Tebrau di Taman Sierra Perdana, Masai, malam tadi (15 November 2022).

Lebih 2,000 orang menghadiri program itu, malah ada dilihat terpaksa mengikuti ceramah berkenaan dari luar khemah utama yang boleh memuatkan kira-kira 1,500 tetamu.

Turut hadir pada program itu ialah calon PN di kerusi Parlimen Pasir Gudang, Mohamad Farid Abdul Razak; Parlimen Tebrau (Mohamad Isa Mohamad Basir); Parlimen Pulai (Loh Kah Yong); dan Parlimen Johor Bahru (Mohd Mohtaj Yacob).